text:
11
Babela Numana Saesaeririna
1 Tanoubu maudoina arinadi esega eo riba heguhegurina gonogonoana. 2 Tatoa se lauheagogo se lau tupo aruabu, nei eai gonu lailai se lobai Sinara eanuana eai to arinai se mia. 3 Abo se oiriba si ene, “Ehei, hage bricks tano eai ta ginauridi, ta gabu komakomanidi.” Wau bricks wa se wa se hepaisoaedi doha edi we’u, eo tar se hepaisoa aba hepatu guduidi. 4 Abo si ene, “Ehei, hage eda eanua lailaina ta hetoro, eo numa lailaina ewana i sae e galewa, abo esada edi aba’ataina abo tanoubu matana eai taba nige se hetatagorigorida.” 5 Abo GUIAU i dobima eanua i itasipoi, eo numa lailaina wa tatao nanatudiyao se hetoro. 6 Abo GUIAU i ene, “Iaede, isi tatao peledi esega, eo arinadi esega; ina aba hetubuna mo, sora saha abo se ginauri; saha se nuatui bena se ginauri abo gonoadi se ginauri. 7 Besi, ta dobi arinadi ta hepilipilidi, abo esau esau arinadi nige se atailobaidi.” 8 Arinai GUIAU i hetatagorigoridi, nei eai se lau tanoubu tupo gamagari, eo eanua se ginauri wa arinai se paisoa lautom. 9 Arinai esana se ribaei Babela, paana nei eai GUIAU tanoubu tataodi arinadi i hepilipilidi, eo nei eai i hetatagorigoridi tanoubu potana eai se lau tupo gamagari.
Sema ana Isimurita
10 Sema ana isimurita ede ina. Sema ena borimai handere esega, abotai i hemala Arepakasa tamana borimai labui dibori utu’utu murina eai. 11 Arepakasa se labasi murina eai Sema borimai handere haligigi ie mia, eo nanatunayao headi tatao eo sisine i hetubudi.
12 Arepakasa borimai tau‐esega‐i‐mate‐saudoudoi‐haligigi ie mia, abo Sela i hetubu; 13 Sela se labasi murina eai Arepakasa ena borimai handere hasi eo haiona ie mia, eo nanatunayao headi, tatao eo sisine, i hetubudi.
14 Sela borimai tau‐esega‐i‐mate‐saudoudoi ie mia, abotai i hemala Ebera tamana; 15 Ebera se labasi murina eai Sela borimai handere hasi eo haiona ie mia, eo nanatunayao headi, tatao eo sisine, i hetubudi.
16 Ebera borimai tau‐esega‐i‐mate‐saudoudoi‐hasi ie mia, abotai i hemala Pelege tamana. 17 Pelege se labasi murina eai Ebera borimai handere hasi eo tau‐esega‐i‐mate‐saudoudoi ie mia, eo nanatunayao headi, tatao eo sisine, i hetubudi.
18 Pelege borimai tau‐esega‐i‐mate‐saudoudoi ie mia, abotai i hemala Reu tamana; 19 Reu se labasi murina eai Pelege borimai handere labui eo haligigi‐hasi ie mia eo nanatunayao headi, tatao eo sisine, i hetubudi.
20 Reu borimai tau‐esega‐i‐mate‐saudoudoi‐labui ie mia, abotai i hemala Seruga tamana. 21 Seruga se labasi murina eai Reu ena borimai handere labui eo haligigi‐labui ie mia, eo nanatunayao headi, tatao eo sisine, i hetubudi.
22 Seruga borimai tau‐esega‐i‐mate saudoudoi ie mia, abotai i hemala Nahora tamana; 23 Nahora se labasi murina eai Seruga borimai handere labui ie mia, eo nanatunayao headi, tatao eo sisine i hetubudi.
24 Nahora borimai tau‐esega‐i‐mate eo haligigi‐hasi ie mia, abotai i hemala Teraha tamana; 25 Teraha se labasi murina eai Nahora borimai handere esega eo saudoudoi‐haligigihasi‐ie‐mia, eo nanatunayao headi, tatao eo sisine, i hetubudi.
26 Teraha ena borimai tatao‐haiona‐se‐mate‐saudoudoi ie mia, abotai i hemala Aberama tamana eo Nahora, eo Harana.
Teraha ana Isimurita
27 Teraha ana isimurita ede ina. Teraha ia Aberama, Nahora, eo Harana tamadi; na Harana ia Lota tamana. 28 Harana ia i mate baguna, sora tamana ma miana eai, edi eanua edi aba‐labasina eai, ede Uro, Kalidea tataodi enadi wa. 29 Aberama eo Nahora monediyao se tawasoraidi; Aberama monena wa esana Sara, eo Nahora monena esana Mileka, ia Harana natuna, Mileka eo Iseka tamadi wa. 30 Na Sara mo i agari; ia nige natuna.
31 Teraha natuna Aberama eo tubuna Lota, Harana wa natuna, eo bosiana‐sine Sara natuna Aberama wa monena, i woeahaidi Uro, Kalidea tataodi edi eanua, se laugabaei se lau Kanana oeana eai; na Harana eai se lage abo se tarutoro eo nei eai se miahai. 32 Teraha ena asubena gamagarina ede borimai handere labui eo haligigi; abo Teraha Harana eai ie mate.


c: text/html

text:
Pe e Mafai Ona E Fesoasoani i Lau Faapotopotoga?
A O LEʻI toe afio Iesu i le lagi, sa ia faapea atu i ona soo: ʻE fai outou ma molimau iā te aʻu i tuluʻiga uma o le lalolagi.’ (Galu. 1:8) E mafai faapefea ona latou talaʻi atu i le lalolagi aoao?
Ua faapea mai Martin Goodman o se polofesa i le Iunivesite o Oxford, “o le galuega talaʻi, ua faaesea mai ai Kerisiano mai i isi vaega faalotu, e aofia ai tagata Iutaia i le emepaea o Roma anamua.” Sa malaga Iesu mai lea nofoaga i lea nofoaga ina ia talaʻi. Na tatau foʻi i Kerisiano moni ona mulimuli i lana faaaʻoaʻoga, ma talaʻi atu le “tala lelei o le Malo o le Atua” i so o se nofoaga. Na tatau ona latou saʻili mo tagata o loo fia iloa le upu moni. (Luka 4:43) O le māfuaaga lenā o le iai i le uluaʻi senituri o “aposetolo,” o se upu na faasino atu i ē sa auina atu e talaʻi. (Mare. 3:14) Na faatonuina e Iesu ona soo: “O le mea lea, ia outou ō atu e fai tagata o nuu uma lava ma soo.”—Mata. 28:18-20.
E lē o toe iai aposetolo e toʻa 12 o Iesu i le lalolagi, ae o loo mulimuli le toʻatele o auauna a Ieova i la latou faaaʻoaʻoga i le faiva. Pe a valaaulia i latou e talaʻi i vaipanoa o loo telē ai le manaʻoga, e latou te tali atu: “O aʻu lenei! Inā auina atu ia aʻu.” (Isa. 6:8) Ua siitia nisi i atunuu mamao, e aofia ai le faitau afe o i latou e faauu mai i le Aʻoga o Kiliata. O nisi ua siitia atu i isi vaipanoa i o latou lava atunuu. Ua aʻoaʻoina e le toʻatele se gagana fou ina ia fesoasoani ai i se faapotopotoga po o se vaega. E leʻi faigofie i taimi uma, ae sa lotomalilie nei uso ma tuafāfine e faia faataulaga ina ia faaalia ai lo latou alolofa mo Ieova ma tagata. O lea, sa latou fuafua lelei ma faaaogā o latou taimi, malosi, ma tupe ina ia talaʻi ai i vaipanoa o loo telē ai le manaʻoga. (Luka 14:28-30) E matuā tautele le galuega o loo faia e nei uso ma tuafāfine.
E lē mafai e i tatou uma ona siitia i se vaipanoa o loo telē ai le manaʻoga pe aʻoaʻoina se gagana fou, ona e eseese uma o tatou tulaga. Ae e mafai ona avea i tatou uma, e pei o ni misionare i a tatou lava faapotopotoga.
AVEA MA MISIONARE I LAU LAVA FAAPOTOPOTOGA
I le uluaʻi senituri, sa maelega Kerisiano i le galuega talaʻi, e ui o le toʻatele o i latou sa nonofo i o latou lava nuu ma e lē o ni misionare. Na faapea atu Paulo iā Timoteo: “Ia fai le galuega a le faievagelia, ia faia ma le māeʻaeʻa lau faiva.” (2 Timo. 4:5) Sa faatatau atu na upu i uluaʻi Kerisiano, ma e faatatau foʻi iā i tatou i aso nei. E tatau i Kerisiano uma ona usitaʻia le poloaʻiga ina ia talaʻi le feʻau o le Malo ma fai isi ma soo. E oo foʻi i totonu o a tatou lava faapotopotoga, e tele auala e mafai ona avea ai i tatou e pei o ni misionare.
O se faaaʻoaʻoga, pe a siitia misionare i isi atunuu, e matuā ese lava le tulaga o mea, ma e manaʻomia ona latou saʻili auala e fetuunaʻi ai i na tulaga fou. E tusa pe e lē mafai ona tatou siitia atu i se vaipanoa o loo telē ai le manaʻoga, ae pe e mafai ona tatou saʻilia auala fou e talaʻi ai i tagata? O se faaaʻoaʻoga, i le 1940 sa faalaeiauina o tatou uso ina ia talaʻi i auala tetele i se aso se tasi o le vaiaso. Po ua e taumafai e molimau atu i ala tetele? Po ua e faataʻitaʻi ona faaaogāina fata e faaali ai lomiga? O le manatu tāua lenei, Pe e te lotomalie e faataʻitaʻi auala fou e talaʻia ai le tala lelei?
Pe afai e iā te oe le uiga mautinoa, o le a e maelega ma naunau i le faiva. O i latou e siitia atu i vaipanoa o loo telē ai le manaʻoga, po o ē o loo aʻoaʻoina se gagana fou, e masani lava o ni tagata talaʻi agavaa ma e mafai ona avea ma fesoasoani tele i le faapotopotoga. O se faaaʻoaʻoga, e latou te taʻimua i le galuega talaʻi. E masani foʻi ona taʻimua misionare i le faapotopotoga, seʻia oo ina agavaa se uso i le faapotopotoga. Pe afai o oe o se uso papatiso po o e “aapa atu,” o lona uiga, po o e lotomalie e auauna i uso ma tuafāfine i lau faapotopotoga e ala i le avea ma auauna o le faiva po o se toeaina?—1 Timo. 3:1.
IA AVEA MA “FAAMALOSIAU” I ISI
E mafai foʻi ona tatou fesoasoani i a tatou faapotopotoga i isi auala. E mafai e ē talavou ma matutua, faapea uso ma tuafāfine ona avea ma “faamalosiau” i uso talitonu o loo manaʻomia le fesoasoani.—Kolo. 4:11.
Pe a tatou mananaʻo e fesoasoani i o tatou uso ma tuafāfine, e manaʻomia ona tatou iloa lelei i latou. Ua faalaeiauina i tatou e le Tusi Paia, ina ia ʻmanatunatu le tasi i le isi,’ po o le mafaufau i manaʻoga o o tatou uso ma tuafāfine pe a tatou potopoto faatasi. (Epe. 10:24) E lē uiga atu i lo tatou isuisu pe taumafai e iloa mea uma e faatatau i olaga o isi. Ae e uiga atu i lo tatou taumafai e malamalama i o tatou uso ma tuafāfine, ma mea o loo latou manaʻomia. Atonu e latou te manaʻomia le fesoasoani faaletino, fesoasoani i le itu tau faalogona, po o ni faalaeiauga mai i le Tusi Paia. E moni e iai nisi tulaga, e na o toeaina ma auauna o le faiva e mafai ona fesoasoani iā i latou. (Kala. 6:1) Peitaʻi, e mafai e i tatou uma ona fesoasoani i uso ma tuafāfine matutua, po o aiga o loo fetaiaʻi ma faafitauli.
Na maua e Salvatore le ituaiga fesoasoani lenā. O se tulaga faigatā tau tamaoaiga, na māfua ai ona ia faatauina ese lana pisinisi, o lona fale, ma le tele o meafaitino a lona aiga. Sa ia matuā popole e faatatau i lona aiga. Ae sa iloa e se aiga o le faapotopotoga, o loo manaʻomia e lona aiga le fesoasoani. Sa latou avatu iā Salvatore se tupe, ma fesoasoani iā te ia ma lana avā ina ia maua ni a la galuega. Sa latou faaalu le tele o afiafi ma le aiga o Salvatore e faalogologo ma faalaeiau ai iā i latou. Sa lelei la latou faauōga. O loo manatua e nei aiga taimi fiafia na latou olioli ai, a o latou fesagaʻia faatasi lenā taimi e sili ona faigatā.
E lē faatalatū Kerisiano moni e faailoa atu o latou talitonuga i isi. E tatau ona tatou faaaʻoaʻo iā Iesu, ma faailoa atu i tagata uma folafolaga matagofie a le Atua. E iai nisi e mafai ona siitia i vaipanoa o loo telē ai le manaʻoga, ae e lē mafai ona faia faapea e isi. Peitaʻi, e mafai ona tatou faia uma le mea sili e fesoasoani ai i a tatou faapotopotoga. (Kala. 6:10) Pe a tatou foaʻi atu i isi, o le a tatou maua le fiafia, ma ʻfaaauau ona fua mai galuega lelei uma.’—Kolo. 1:10; Galu. 20:35.

robotstxt: allowed

filter: keep


text:
Fautua Ward i se aiga e tausi le filemu
O le tausiga o le filemu ma le nonofo fealofani i le va o aiga e lua, o le autu lea o le feau na momoli atu e le afioga i le alii faamasino o John Ward II i sui o le aiga o Toilolo, ina ua sainia sa latou maliliega ma le malo i le vaiaso na te’a nei, ma fa’amuta ai se fe’ese’esea’iga na tula’i mai i lo latou va ma le aiga o Aniseko.
Na fa’ailoa foi e Ward e fa’apea, ana fa’apea e matuia atu ni manu’a na a’afia ai le isi aiga, e ono matuia foi se fa’asalaga a le fa’amasinoga e tu’uina atu i nisi o i latou.
O se vevesi na tulai mai i le va o le aiga o Toilolo ma Aniseko i Futiga i le vaiaso i ona tua atu, na mafua ai ona loka i le to’ese i Tafuna nisi o ia aiga, na aofia ai tagata e toalima mai le aiga o Toilolo.
O lea vevesi na mafua mai ina ua oso le taavale a Taoipu Toilolo i luga o se ta’ifau a le aiga o Aniseko, ma tulai mai ai loa se misa tele i le va o aiga ia e lua, ina ua toe foi mai Taoipu o lo o faatali atu tagata o le aiga o Aniseko mo ia.
O le vaiaso na te’a nei na taliaina ai e le Fa’amasinoga Fa’aitumalo se maliliega ua sainia i le va o sui e to’alima o le aiga o Toilolo ma le malo, lea e pei ona tali ioe ai Taoipu i le moliaga o le fa’ao’olima i le tulaga tolu, ae o le isi vaega e to’afa e aofia ai Matagisila Toilolo, Linda Toilolo, Allen Toilolo ma Dolly Toilolo ua tali ioe i le moliaga mama o le faatupu vevesi i nofoaga faitele.
Na faatoese Taoipu i luma o le faamasinoga e tusa ai o le mea na tupu, ma ia tautino ai e faapea, na te lei iloaina ua oso lana taavale i luga o se ta’ifau i le taimi na alu atu ai i le faleoloa, peitai ina ua toe foi mai, sa ia vaaia ai tagata o le aiga o Aniseko o loo faatali atu i luga o le auala ia te ia ma ma’a, laau ma a’upega
Na taua e le isi sui o le aiga o Toilolo o Matagisila le tele o se lesona ua aoaoina e le latou aiga talu mai le faalavelave na tupu, ma ua fesoasoani atili ai mo le faaleleia o faaiuga ma mafaufau i taimi e tutupu ai faafitauli faapenei.
Sa faailoa e Matagisila i le faamasinoga, o tagata o le latou aiga e le o ni tagata faatupu vevesi, ae o tagata latou te tausia le filemu, peitai o le faalavelave na tulai mai i lea aso e le masani ai tagata o le latou aiga.
Na faailoa e Ward ia i latou e toalima na molia, e le o se faaiuga sa’o lo latou faia o se faaiuga i lo latou lava malosi, aua o loo i ai leoleo o le latou matafaioi lea o le fesoasoani e faafilemu ni vevesi faapea e tulai mai.
“Ua avea le ta’ifau ma auala ua tulai mai ai le vevesi i le va o aiga e lua, ma e ono mafai ona oo atu i se isi tulaga e sili atu ona matuia,” o le saunoaga lea a le alii faamasino.
“Ae ana faapea e matuia atu ni manu’a na oo ia i latou na aafia, e le na o ni masina e mafai ona loka ai outou i le falepuipui, ae mafai ona ta’i tausaga,” o le saunoaga lea a Ward ma ia fautuaina ai loa i latou ua molia ina ia tausi le filemu i totonu o le latou aiga i soo se taimi.
E ui o lea ua tautino le aiga o Toilolo ua latou aoaoina se lesona taua mai le mea sa tupu, peitai na saunoa Ward, e manaomia lava nisi aoaoga faa faufautua e fesoasoani atili ai ia te i latou, ina ia mafai ai ona taofia i latou mai lo latou toe aafia i faalavelave faapenei i le lumanai.
E tai 30 aso sa manatu le faamasinoga e faasala ai i latou uma nei i le toese, peitai ua faamalumalu lea faasalaga, ae o le a faanofovaavaaia i latou i lalo o poloaiga a le faamasinoga, e aofia ai lo latou totogiina o sala tupe tai $100 a le tagata i totonu o le 30 aso, o se tasi lea o tuutuuga o a latou faanofovaavaaia e tai 12 masina.
Ae talu ai o Linda Toilolo na malaga mai i le pemita 30 aso, ua poloaina ai o ia ina ia ona tuua le teritori ma aumau ai i fafo atu mo le umi e 12 masina o lana faanofovaavaaia.
Ua fautuaina foi e le faamasinoga i latou uma nei ina ia aua nei o latou toe taumafai e faafesootai le aiga o Aniseko i soo se taimi.


text:
Tala 100: Iesu i le Faato‘aga
INA ua latou ō ese mai le potualuga, ona ō ai lea o Iesu ma ona aposetolo i fafo i le togālaau i Ketesemane. E masani ona latou ō i inā. Ua fai atu nei Iesu, ia latou mataala pea ma tatalo. Ona alu lea o ia mo sina mamao ese atu ma ifo i le eleele ma tatalo.
Ona toe fo‘i lea o Iesu i le mea o iai ona aposetolo. O le a sou manatu, o ā a latou mea o fai? Ua momoe! E faatolu ona fai iai Iesu e mataala, ae o taimi uma lava e fo‘i mai ai, ua momoe. ‘E faapefea ona tou momoe i se taimi faapenei?’ o upu ia a Iesu i le taimi mulimuli na ia toe fo‘i mai ai. ‘Ua oo mai nei le itula e tuuina atu ai a‘u i o‘u fili.’
I le taimi lava lenā, na faalogoina ai leo o le motu o tagata e to‘atele. Vaai! Ua ō mai tagata ma pelu ma laau! Ma o loo umia mai ni molī ina ia faamalamalaina ai. Ina ua latalata atu i latou, ona laa mai lea o se tasi ma sau iā Iesu. Ua ia sogi atu iā te ia e pei ona e vaai atu iai. O ia o Iuta le Sekara! Aiseā ua ia sogi ai iā Iesu?
Na fesili atu Iesu: ‘Iuta e te faalataina ea a‘u i le sogi?’ Ioe, o le sogi o se faailoga. E faailoa ai i tagata o loo faatasi ma Iuta, o Iesu lea, o lē o loo latou manana‘o iai. Ona pu‘e ai lea o Iesu e ona fili. Ae e lē faatagaina e Peteru i latou e aveina Iesu e aunoa ma se taua. Na se‘i lana pelu ma tā ai le tamāloa o i ona tafatafa. Na ela le tā i le ulu o le tamāloa ae tipiesea ai lona taliga. Ae na pa‘i atu Iesu ma toe faamālōlō lona taliga.
Ona fai atu lea o Iesu iā Peteru: ‘Ia toe sulu lau pelu i lona faamoega. Pe e te lē manatu ea e mafai ona ou fai atu i lo‘u Tamā mo ni afe o agelu e lavea‘i iā te a‘u?’ Ioe, e mafai e ia! Ae na te le‘i faia, auā ua na iloa ua oo mai le taimi e pu‘eina ai o ia e ona fili. Ona ia faataga lea o i latou e ave iā te ia. Se‘i o tatou vaai po o le a ua tupu nei iā Iesu.
Mataio 26:36-56, Luka 22:39-53; Ioane 18:1-12.
Fesili
- O fea na o iai Iesu ma ona aposetolo ina ua o ese mai le potualuga, ma o le ā na fai atu ai Iesu e latou te faia?
- O le ā na maua mai e Iesu o faia e aposetolo ina ua toe fo‘i mai, ma e faafia ona tupu lenei mea?
- O ai na ō atu i le faato‘aga, ma o le ā na faia e Iuta le Sekara e pei ona vaaia i le ata?
- Aiseā na sogi atu ai Iuta iā Iesu, ma o le ā na faia e Peteru?
- O le ā na fai atu ai Iesu iā Peteru, ma aiseā e le‘i fai atu ai Iesu i le Atua ina ia auina mai ni agelu?
Fesili faaopoopo
- Faitau le Mataio 26:36-56.
E faapefea i le auala na avatu ai e Iesu fautuaga i ona soo ona fai ma faata‘ita‘iga lelei mo toeaina Kerisiano i aso nei? (Mata. 20:25-28; 26:40, 41; Kala. 5:17; Efe. 4:29, 31, 32)
O le ā le silafaga a Iesu i le faaaogāina o auupega ina ia faamanu‘alia ai se isi tagata? (Mata. 26:52; Luka 6:27, 28; Ioa. 18:36)
- Faitau le Luka 22:39-53.
Ina ua sau se agelu iā Iesu i le faato‘aga o Ketesemane e faamalosiau iā te ia, po o lona uiga ea ua tau vaivai le faatuatua o Iesu? Ia faamatala. (Luka 22:41-43; Isa. 49:8; Mata. 4:10, 11; Epe. 5:7)
- Faitau le Ioane 18:1-12.
Na faapefea ona puipuia e Iesu ona soo mai ē tetee, ma o le ā ua tatou a‘oa‘oina mai lenei faaa‘oa‘oga? (Ioa. 10:11, 12; 18:1, 6-9; Epe. 13:6; Iako. 2:25)
Faitau Atili
Ua Tatalo o Ia a o Matuā Tigā Lava
Aiseā ua tatalo atu ai Iesu: “Ia aveese lenei ipu mai iā te aʻu”? Pe e lē manaʻo o ia e maliu o sē e togiolaina tagata?
Ua Faalataina Keriso ma Puʻea o Ia
Ua maua e Iuta Iesu e ui lava ua oo i le vaeluapō.


text:
Fesoasoani i le Lautele
Faasaoina Ola e se Tagata Tinei Mū e Le‘i Faigaluega
Na vave ona gaoioi se tasi o tagata tinei mū e suafa iā Serge Gerardin, o ia fo‘i o se Molimau a Ieova i Falani, e tusa ai o se faalavelave faafuase‘i na tula‘i mai, ma na faasaoina ai ola.
JW.ORG
—Ua Faaleleia ai Olaga
Ua faamatala e tagata mai i talaaga eseese le auala ua mafai ai e fautuaga mai i le Tusi Paia o loo i le jw.org, ona fesoasoani iā i latou ia maua se olaga e sili ona lelei.
Faamamaluina Molimau a Ieova i le Fesoasoani i Ē e Taofia Ona o le Ulufale i se Atunuu e Aunoa ma se Faatagaga
O le ā le auaunaga mata‘ina na ofoina atu e ni Molimau a Ieova se to‘aiva mo ē o loo taofia i se nofoaga telē a Ausetalia, mo tagata e ulufale i le atunuu e aunoa ma se faatagaga aloa‘ia?
A‘oa‘o e Molimau a Ieova Mātua ma Fanau ia Puipui Mai i Ē e Faaleagaina Faaleituaiga Tamaiti
Ua faitau sefulu tausaga o lomia ma tufatufaina e Molimau a Ieova, ni mataupu e fesoasoani i le faaleleia o faiā i totonu o se aiga.


text:
Ola e Tusa ma Tapulaa a le Tusi Paia
Tuigātoto
—Manatu o Fomaʻi i Aso Nei
E masani ona faitioina Molimau a Ieova i lo latou lē taliaina o tuigātoto. O ā manatu o nisi e iai tomai faafomaʻi e tusa ai ma la matou vaaiga i le toto?
Ou te Leʻi Fia Oti!
E iai le taimi na fesili ai Yvonne Quarrie, “Aiseā ua ou iai i nei?” O le tali o lenā fesili na suia ai lona olaga.
E Lasi Mea ua Faia e Ieova mo Aʻu
Sa faileagaina Crystal i le itu tau feusuaʻiga a o laʻitiiti. Ae o le ā se upu moni mai le Tusi Paia na fesoasoani iā te ia, e atiaʻe se faiā ma Ieova ma maua ai se fuafuaga aogā o lona olaga?
Ou te Leʻi Fiafia i Loʻu Olaga
Sa avea Dmitry Korshunov ma se tagata e inu tele, ae na amata ona ia faitauina le Tusi Paia i aso taʻitasi. O le ā na uunaʻia ai o ia ina ia faia ni suiga tetele i lona olaga ma maua ai le fiafia moni?


text:
Talavou—Ia Faamalosia Lou Faatuatua
ʻO le faatuatua, o le faamaoniga manino lea o mea moni e ui ina e lē o vaaia.’—EPE. 11:1.
PESE: 41, 69
1, 2. O le ā le omiga o loo feagai ma talavou i aso nei, ma o ā laasaga e mafai ona latou uia e taulima ai lenā omiga?
NA FAAPEA atu se teineitiiti aʻoga i se tuafafine talavou i Peretania: “E na o le vale e talitonu i le Atua.” Na tusi se uso mai Siamani: “E manatu oʻu faiaʻoga o ni fagogo tala o le Tusi Paia e faatatau i le foafoaga. E latou te manatu foʻi o se mea masani le talitonu o tamaiti i le evolusione.” Na faapea mai se tuafafine talavou i Falani: “E matuā maofa faiaʻoga i laʻu aʻoga ona o le iai pea o ni tamaiti e talitonu i le Tusi Paia.”
2 I le avea ai o se auauna talavou a Ieova po o sē o loo aʻoaʻoina e faatatau iā te Ia, po o e feagai ma le omiga ia talitonu i aʻoaʻoga taatele e pei o le evolusione, nai lo o le talitonu i Lē na foafoaina mea? Pe afai o lea, e iai laasaga e mafai ona faamalosia ai pea lou faatuatua. O se tasi o auala, o le faaaogā o le tomai e mafaufau ai mai le Atua, lea ʻo le a leoleoina ai oe.’ O le a puipuia ai oe mai i filosofia faaletagata lea e mafai ona faavaatuʻia ai lou faatuatua.—Faitau le Faataoto 2:10-12.
3. O le ā o le a iloiloina i lenei mataupu?
3 O le faatuatua moni e faavae i le poto saʻo e faatatau i le Atua. (1 Timo. 2:4) O lea, a o e suʻesuʻeina le Afioga a le Atua ma a tatou lomiga faa-Kerisiano, aua le tau ina faitau i ai. Ia faaaogā le tomai e mafaufau ai ina ia mafai ai ona e “malamalama” i mea o loo e faitauina. (Mata. 13:23) Seʻi o tatou vāai pe e faapefea i le faia o lenā mea ona fesoasoani e faamalosia ai lou faatuatua i le Tusi Paia, ma lou talitonu o le Atua na foafoaina mea. E anoanoaʻi “faamaoniga manino” o nei mataupu.—Epe. 11:1.
AUALA E FAAMALOSIA AI LOU FAATUATUA
4. O le ā le itu e tutusa ai le talitonu i le evolusione ma le talitonu i le Atua, ma o le ā e tatau ona tatou faia?
4 Po ua faapea atu se tasi e talitonu i le evolusione ona e faavae i le faasaienisi, ae e lē talitonu i le Atua ona e manaʻomia ai le faatuatua? E faapena manatu o le toʻatele. Peitaʻi, e lelei ona tatou manatua le manatu lenei: E tusa pe e talitonu i le Atua po o le evolusione, e manaʻomia uma ai le faatuatua. E faapefea? E leai se tasi o i tatou ua vaai i le Atua, po ua vaai foʻi a o foafoaina se mea. (Ioa. 1:18) E leai se tagata po o se saienitisi ua vaai ua faasolosolo ona suia se meafaiola e avea ma se isi meafaiola. O se faaaʻoaʻoga, e leai se isi ua vaai a o faasolosolo ona suia se manukī e avea ma tagata. (Iopu 38:1, 4) O lea, e tatau iā i tatou uma ona iloilo faamaoniga ma faaaogā o tatou tomai e mafaufau ai e faia ai ni faaiʻuga lelei. Na tusi le aposetolo o Paulo e faatatau i le foafoaga: ʻO uiga lē vaaia o le Atua, ua vaaia lava ia talu ona foafoaina le lalolagi, ona ua mafai ona vaaia i mea na faia, e oo foʻi i lona mana e faavavau ma lona tulaga o le Atua, o lea ua lē mautali ai i latou.’—Roma 1:20.
5. O ā meafaigaluega e mafai ona tatou aʻoaʻoina atili ai e faatatau i le foafoaga?
5 Pe a tatou vāai i mea faalenatura ma manatunatu loloto i ai, e tatou te iloa ai le ofoofogia o le auala na foafoaina ai mea uma. “O le faatuatua ua tatou iloa ai” e iai Lē na foafoaina mea, e ui e lē vaaia o ia. Ua tatou iloa ai ona uiga matagofie ma lona atamai tele. (Epe. 11:3, 27) E mafai ona tatou aʻoaʻoina atili e faatatau i mea na ia foafoaina, e ala i le faitau i mea ua iloa e saienitisi. O nisi o na faamatalaga, e maua i a tatou meafaigaluega mo saʻiliʻiliga, e pei o le vitiō The Wonders of Creation Reveal God’s Glory, o polosiua Was Life Created? ma le The Origin of Life—Five Questions Worth Asking, ma le tusi Is There a Creator Who Cares About You? E masani ona maua i le Ala Mai! faatalatalanoaga ma saienitisi ma isi e faatatau i māfuaaga ua latou talitonu ai i le Atua. Ua faamatala foʻi i le faasologa o mataupu “Pe na Teʻi Lava ua Iai?” faamatalaga e faatatau i meaola ma isi mea o le natura, ma faaaʻoaʻoga o le taumafai o saienitisi e faataʻitaʻi i le auala na foafoaina ai na meafaiola.
6. O ā nisi o aogā o meafaigaluega ua tatou maua, ma o ā aogā ua e maua mai ai?
6 Na faapea mai se uso e 19 tausaga i le Iunaite Setete e faatatau i polosiua e lua na taʻua: “Sa matuā aogā iā te aʻu. E tele taimi na ou suʻesuʻeina ai nei polosiua.” Na tusi mai se tuafafine Falani: “Ou te maofa i mataupu ʻPe na Teʻi Lava ua Iai?’ Ua iloa ai e mafai e tagata atamamai faapitoa ona mulimuli i le auala na foafoaina ai mea o le foafoaga, ae e lē mafai ona tutusa ma le lavelave o na foafoaga.” Ua faapea mai mātua o se talavou e 15 tausaga i Aferika i Saute: “O le mataupu muamua e masani ona faitau i ai la ma tama i le Ala Mai!, o le mataupu o ʻFaatalanoaga.’” Ae e faapefea oe? Po o e faaaogā lelei na sauniuniga? Pe afai o lea, e mafai ona faamalosia ai lou faatuatua e pei o se laau e malolosi ona aa. O le iʻuga, o le a malosi lou faatuatua e tūmausalī ai e ui i aʻoaʻoga sesē e pei o ni matagi malolosi.—Iere. 17:5-8.
O LOU FAATUATUA I LE TUSI PAIA
7. Aiseā e finagalo ai le Atua e te faaaogā le mafaufau lelei?
7 Pe e sesē ona fesili e faatatau i le Tusi Paia? E leai! E finagalo Ieova ia e faaaogā le “mafaufau lelei” e te faamaonia ai o le upu moni lea. E lē finagalo o ia e te talitonu i se mea ona o loo talitonu i ai isi. O lea, ia faaaogā le tomai e mafaufau ai ina ia e maua ai le poto saʻo. O lenā poto e avea ma faavae malosi o le faatuatua moni. (Faitau le Roma 12:1, 2; 1 Timoteo 2:4.) O se tasi o auala e te maua ai lenā poto, o le suʻesuʻeina lea o ni mataupu patino e te fia malamalama atili i ai.
8, 9. (a) O ā ni mataupu patino ua fiafia nisi e suʻesuʻeina? (e) O ā aogā ua maua e nisi ona o le manatunatu loloto i mea ua latou suʻesuʻeina?
8 O nisi ua filifili e suʻesuʻe le saʻo aʻiaʻi o le Tusi Paia i ona valoaga, lona talafaasolopito, suʻesuʻega o toega o mea, ma mea faasaienisi. O se tasi o valoaga mataʻina e mafai ona suʻesuʻeina, o le Kenese 3:15. O lenā mau ua faailoa mai ai le matua o le Tusi Paia, o le faasilisilia lea o le pule silisili ese a le Atua, ma le faapaiaina o lona suafa e ala i le Malo. O lenā mau o loo faaaogā ai se gagana faafaatusa, e faailoa mai ai le auala o le a foʻia ai e Ieova mafatiaga uma o fesagaʻia e tagata talu mai Etena. E faapefea la ona e suʻesuʻeina le Kenese 3:15? O se tasi o auala, o le tusia lea o se siata. E mafai ona e faia se lisi o mau o le Tusi Paia o loo aumaia ai ni faamatalaga i le auala e faataunuu ai lenei valoaga. Pe a uma, ona saʻili lea po o anafea na tusia ai na mau, ma faatulaga e fua i le taimi na tusia ai. O le a e iloa ai, e eseese vaitaimi na soifua ai tusitala o le Tusi Paia, peitaʻi na latou tusia uma ni faamatalaga e faasolosolo ona faamanino ai lenei valoaga. O le a fesoasoani lenei mea e te mautinoa ai na taʻitaʻia i latou e le agaga paia.—2 Pete. 1:21.
9 Na tusi se uso mai i Siamani: “E ui e pe ā ma le 40 tane na tusiaina le Tusi Paia, ae o loo faamatilatila i le Tusi Paia atoa le Malo o le Atua. O le toʻatele o i latou e eseese taimi na soifua ai, ma e lē masani le tasi i le isi.” Na faagaeetia se tuafafine mai i Ausetalia i se mataupu mo suʻesuʻega i Le Olomatamata o Tesema 15, 2013, na faamatala ai le uiga o le Paseka. O lenā sauniga faapitoa e fesootaʻi atu i le Kenese 3:15 ma le Mesia. Na tusi o ia: “O lenā suʻesuʻega na ou iloa ai le lelei o Ieova. Na ou matuā maofa i lana faatulagaga mo Isaraelu, ma le auala na faataunuu ai iā Iesu. Sa ou nofo ma mafaufau i le mataʻina o le mea na faaata mai i le tausamiga o le Paseka.” Aiseā na oo ai na faalogona i lea tuafafine? Sa ia mafaufau loloto i mea na ia faitauina ma “malamalama i ai.” Na faamalosia ai lona faatuatua, ma atili ai ona mafuta vavalalata atu iā Ieova.—Mata. 13:23.
10. E faapefea i le faamaoni o tusitala o le Tusi Paia ona faamalosia ai lou faatuatua i le Tusi Paia?
10 O se isi vala e faamalosia ai le faatuatua, o le iloiloina lea o le faamaoni ma le lototetele o tane na tusia le Tusi Paia. O le toʻatele o isi tusitala anamua, na latou viiviia o latou taʻitaʻi ma o latou malo. Peitaʻi, o perofeta a Ieova na latou faamatala mai mea moni. Na latou lotomalilie e faailoa mai mea sesē a o latou tagata, e oo lava i o latou tupu. (2 No. 16:9, 10; 24:18-22) Na latou faailoa mai foʻi ma le faamaoni o latou lava vaivaiga, ma vaivaiga o isi auauna a le Atua. (2 Samu. 12:1-14; Mare. 14:50) Na faapea mai se uso talavou i Peretania: “E seāseā maua lenā ituaiga o faamaoni. O lenei vala, na atili ai ona ou mautinoa o le Tusi Paia e mai iā Ieova.”
11. E faapefea i taʻiala o loo i le Tusi Paia ona tatou mautinoa ai na faagaeeina e le Atua le Tusi Paia?
11 Ua talitonu le toʻatele na faagaeeina e le Atua le Tusi Paia, ona o taʻiala o loo iai e faaleleia ai olaga o tagata. (Faitau le Salamo 19:7-11.) Na tusi mai se tuafafine talavou i Iapani: “Na matuā fiafia lo matou aiga ina ua faatatauina aʻoaʻoga a le Tusi Paia. Ua matou maua le filemu, autasi, ma le alofa.” E puipuia i tatou e taʻiala o loo i le Tusi Paia, mai i le aafia i tapuaʻiga sesē ma faiga faaagaga lea ua faapologaina ai le toʻatele. (Sala. 115:3-8) Pe e iai se aafiaga lelei i tagata ona o le aʻoaʻoga e leai se Atua? O na aʻoaʻoga e pei o le evolusione, ua avea ai mea faalenatura e pei o se atua, ma tuuina i ai le mana lea e na o Ieova e tatau i ai. O i latou e faapea mai e leai se Atua, e latou te manatu e faalagolago lo tatou lumanaʻi iā i tatou lava. Peitaʻi, e lē mafai ona latou folafolaina mai se lumanaʻi lelei.—Sala. 146:3, 4.
FEFULIFULISAʻI MA ISI
12, 13. O le ā se auala lelei e fefulifulisaʻi ai e faatatau i le foafoaga po o le Tusi Paia, pe a talanoa ma tamaiti aʻoga, faiaʻoga, po o isi?
12 O le ā se auala lelei e te fefulifulisaʻi ai ma isi e faatatau i le foafoaga ma le Tusi Paia? Muamua, aua le vave ona e mafaufau ua e iloaina mea uma e talitonu i ai isi. E talitonu nisi i le evolusione ae e latou te manatu foʻi e iai se Atua. E latou te manatu na faaaogā e le Atua le evolusione e foafoaina ai meafaiola uma. E manatu nisi e tatau ona saʻo le evolusione ona o loo aʻoaʻoina i aʻoga. Ae ua lē toe talitonu nisi i le Atua ona o le lē fiafia i lotu. O lea, pe a talanoa ma se tasi e faatatau i le amataga o meafaiola, e masani ona lelei le fesili muamua i ai. Ia taumafai e iloa po o le ā le mea e talitonu i ai o ia. Pe afai e te magafagafa ma nofosauni e faalogo, atonu o le a ia faalogo mai iā te oe.—Tito 3:2.
13 Pe a faapea mai se tasi e te valea ona o lou talitonu e iai Lē na foafoaina mea, o le ā le auala e te tali atu ai? Ia talosaga atu ma le faaaloalo i lenā tagata e faamatala mai le auala na amata ai le ola. E mafai ona e faapea atu, pe a amata le ola e pei o se sela, e tatau ona mafai ona faateleina lenā sela. Na taʻua e se saienitisi o nisi nei o mea e manaʻomia: (1) o se mea e pei o se paʻu e puipuia ai, (2) o le tomai e maua ma faaaogā ai le malosi, (3) faamatalaga e faatonutonu ai lona foliga mai ma le tuputupu aʻe, (4) o le tomai e faia ai ni kopi o na faamatalaga. Na ia faaopoopo mai: “E oo lava i se mea matuā laʻitiiti e ola i le tino, e matuā maofa ai se tasi i le lavelave o le auala na faia aʻe ai.”
14. O le ā e mafai ona e faia pe afai e te leʻi sauni e talanoa e faatatau i le evolusione po o le foafoaga?
14 Pe afai e te leʻi sauni e talanoa e faatatau i le evolusione po o le foafoaga, e mafai ona e faaaogā le auala faigofie na fefulifulisaʻi ai Paulo ma isi. Na tusi o ia: “E tofu lava le fale ma le tagata na ia faia, a o lē na faia mea uma o le Atua lea.” (Epe. 3:4) E matuā talafeagai ma aogā lenā manatu! Ioe, o so o se fausaga e lavelave e mautinoa na faia e se tagata atamai. E mafai foʻi ona e faaaogāina se lomiga talafeagai. Na faaaogā e se tuafafine polosiua e lua na taʻua muamua, ina ua talanoa i se tama talavou na faapea mai e lē talitonu e iai se Atua, ae na ia talitonu i le evolusione. Ina ua mavae le pe ā ma le tasi le vaiaso, na faapea mai lenei alii talavou, “Ua ou talitonu nei i le Atua.” O le iʻuga, na faia lana suʻesuʻega faale-Tusi Paia ma ua avea nei o ia ma se tasi o o tatou uso.
15, 16. O le ā se auala e mafai ona e faaaogā pe a e talanoa e faatatau i le Tusi Paia, ma o le ā lou sini?
15 E mafai foʻi ona e faaaogā na auala faigofie pe a e talanoa i se tasi e masalosalo i le Tusi Paia. Ia taumafai e iloa le mea e talitonu i ai, ma mataupu e fiafia i ai. (Faata. 18:13) Pe afai e fiafia i mea faasaienisi, atonu o le a ia tali mai pe a e faailoa atu ni manatu e iloa ai le saʻo o le Tusi Paia i mea faasaienisi. E ono fiafia nisi i faaaʻoaʻoga e iloa ai le saʻo aʻiaʻi o valoaga ma le talafaasolopito o le Tusi Paia. E mafai foʻi ona e faailoa atu taʻiala faale-Tusi Paia e faaleleia ai olaga o tagata, e pei ona maua i le Lauga a Iesu i luga o le mauga.
16 Ia manatua, o lou sini ia pāʻia loto o tagata ae lē o le manumalo i se finauga. Ia faalogologo lelei. Ia faia ni fesili talafeagai, ma talanoa atu i se auala agamalu ma faaaloalo, aemaise pe a talanoa ma ē e matutua. Atonu o le a latou faaaloalo ai i ou manatu. O le a latou iloa ai foʻi sa e mafaufau loloto i ou talitonuga. O le mea lenā e lē faia e le toʻatele o talavou. Ia manatua e lē manaʻomia ona e tali atu i ē e maumauaʻi i o latou talitonuga, pe e ula mai i ou talitonuga.—Faata. 26:4.
IA FAI MOU LE UPU MONI
17, 18. (a) O le ā e fesoasoani iā te oe ina ia fai mou le upu moni? (e) O le ā le fesili o le a iloiloina i le mataupu o loo sosoo mai?
17 E lē lava le iloaina o aʻoaʻoga faavae o le Tusi Paia ina ia maua ai se faatuatua malosi. O lea, ia saʻiliʻili loloto i le Afioga a le Atua, e pei o loo e saʻilia se oloa lilo. (Faata. 2:3-6) Ia faaaogā lelei isi meafaigaluega atonu o loo maua i lau gagana, e pei o le Lomiga Faale-Tusi Paia I LE INITANETI, Tusi Taʻiala mo Saʻiliʻiliga a Molimau a Ieova, o le Watchtower Library i le DVD, ma le Watch Tower Publications Index. Ia avea foʻi ma ou sini le faitauina o le Tusi Paia atoa. Atonu e mafai ona e faia lenā mea a o faagasolo le 12 masina. O le faitauina o le Afioga a le Atua o se tasi lea o auala sili e faamalosia ai lo tatou faatuatua. Na faapea mai se ovasia matagaluega ina ua mafaufau i le taimi a o talavou: “O se tasi o mea na fesoasoani iā te aʻu e iloa ai o le Tusi Paia o le Afioga lea a le Atua, o le faitauina lea o le Tusi Paia atoa. Na ou malamalama lelei ai i tala o le Tusi Paia na ou aʻoaʻoina a o oʻu laʻitiiti. O i inā na amata ai loa ona ou tuputupu aʻe faaleagaga.”
18 Mātua e, e telē la outou vaegafai i le tuputupu aʻe faaleagaga o a outou fanau. E faapefea ona outou fesoasoani e atiaʻe lo latou faatuatua malosi? O le vala lenā o le a iloiloina i le mataupu o loo sosoo mai.


text:
FESOASOANI MO LE AIGA | TAUSIAINA O FANAU
A‘oa‘o Lau Tama e Faatatau i Feusua‘iga
LE LUʻI
I le faitau sefulu o tausaga ua mavae, sa maua e mātua le avanoa lelei e talanoa atu ai i a latou fanau e faatatau i feusuaʻiga. Sa mafai ona faasolosolo ona faamatala atu e mātua na mea iā i latou e fua i le matua ma manaʻoga o le tamaitiiti.
Ae ua suia le tulaga o mea. Ua taʻua i le tusi The Lolita Effect: “Ua faigofie ona vaai fanau i faamatalaga e faatatau i feusuaʻiga mai lava a o lāiti, ma ua tele ata ma faafiafiaga mo tamaiti ua faaalia ai faiga tau feusuaʻiga.” Po o aogā, po ua faaleagaina ai fanau i nei suiga?
MEA E TATAU ONA E ILOA
Ua vaaia faamatalaga ma ata lē talafeagai i so o se mea. I le tusi Talk to Me First, na taʻua ai e Deborah Roffman o “talanoaga, faasalalauga, ata tifaga, tusi, upu o pese, polokalame o le televise, feʻau tusitusia, taaloga, faailoilo tetele i auala, faapea telefoni ma komepiuta, ua tumu i ata e iai se fesootaʻiga i feusuaʻiga, gagana ma faamatalaga uigalua, lea ua oo ai ina manatu le toʻatele [o talavou ma fanau lāiti], o feusuaʻiga . . . o le mea lea e sili ona tāua.”
E tuuaʻia foʻi faasalalauga. Ua faasalalau ma faatau atu e tagata e faia faasalalauga ma faleoloa ia ofu faatosina mo fanau, ma totō ai iā i latou le manatu e faatāua foliga vaaia. Ua faapea mai le tusi So Sexy so Soon: “E malamalama lelei tagata e faia faasalalauga i mea e fiafia i ai tamaiti, ona latou faaaogāina lea e suʻe ai a latou tupe. O le faanaunauga o tagata e faia faasalalauga, o le uunaʻia o fanau e maua ni mea fou.”
E lē lava le fai atu na o faamatalaga. E pei lava ona eseese le iloaina o le auala e gaoioi ai le taavale ma le avea o se ave taavale maufaatuatuaina, e iai foʻi le eseesega o le iloaina o mea e faatatau i feusuaʻiga ma le faaaogāina o lenā iloa e fai ai filifiliga atamai.
Manatu tāua: Ua sili atu ona manaʻomia i aso nei ona e fesoasoani i lau fanau e toleni o latou “mafaufau,” ina ia latou “iloa le mea saʻo ma le mea sesē.”
MEA E MAFAI ONA E FAIA
Ia fai lau vaega. E ui o se mataupu maʻaleʻale le talanoa i fanau e faatatau i feusuaʻiga, ae o lau matafaioi le faia faapea. O se mea e tatau ona fai.
Ia faia ni talanoaga pupuu. Nai lo o le faia o se talanoaga umi e faatatau i feusuaʻiga, ia faaaogā avanoa faasamasamanoa e talatalanoa ai, atonu i le taimi e femalagaaʻi ai i le taavale, po o taimi foʻi e fai ai feʻau. Ina ia fesoasoani i lau tama e sasaa mai ona faalogona, ia fai atu ni fesili faatupu manatu. O se faataʻitaʻiga, nai lo o le faapea atu, “Pe e te fiafia i na ituaiga o faasalalauga?” ae mafai ona e fesili atu, “O le ā sou manatu, aiseā e faaaogā ai e tagata e faia faasalalauga na ituaiga o ata e faalauiloa ai oloa?” Pe a uma ona tali mai lau tama, e mafai ona e fesili atu, “O ā ni ou faalogona e faatatau i lenā mea?”
Ia fua le talanoaga i le matua o le tamaitiiti. E mafai ona aʻoaʻo i fanau iti vaega o le tino e faaaogā i feusuaʻiga, faapea le auala e puipuia ai mai i ē e faaleagaina i latou. A o tuputupu aʻe le fanau, e mafai ona faamatala atu iā i latou faamatalaga e faatatau i le auala e maua ai fanau. E oo ane i le taimi ua iai suiga i le tino o se talavou, ua tatau ona latou malamalama lelei i aafiaga o feusuaʻiga i le tino ma amioga.
Ia faailoa atu mea e tāua iā te oe. Ia amata ona aʻoaʻoina lau tama mai lava a o laʻitiiti e faatatau i le faamaoni ma le faaaloalo. Pe a oo la ina talanoaina feusuaʻiga, ae ua iai se faavae o le talanoaga. Ia faailoa manino atu foʻi mea e tāua iā te oe. O se faataʻitaʻiga, pe afai e te manatu e lē tatau ona faia feusuaʻiga a o leʻi faaipoipo, ia faailoa manino atu lenā tulaga. Ia faamatala atu foʻi le māfuaaga e sesē ma leaga ai. Ua taʻua i le tusi Beyond the Big Talk: “O talavou e faapea mai e lē taliaina e o latou mātua le faia e talavou o feusuaʻiga, e tele lava ina latou lē faia feusuaʻiga.”
Ia faataatia se faaaʻoaʻoga. Ia e ola e tusa ma mea o loo e aʻoaʻo atu. O se faataʻitaʻiga, pe e te fiafia i tausuaga lē mamā, ofu faatosina, po o le faatafai? O na gaoioiga e mafai ona faaitiitia ai le tāua o tapulaa tau amio o loo e taumafai e aʻoaʻo atu i lau fanau.
Ia iai le manatu saʻo. O feusuaʻiga o se meaalofa mai i le Atua, ma e mafai ona maua ai le fiafia pe a faatino i le taimi talafeagai, pe a uma ona faaipoipo. (Faataoto 5:18, 19) Ia faailoa atu i lau tama, e iai le taimi e mafai ai ona ia maua le olioli i lenā meaalofa, e aunoa ma tigā ma popolega ona o le faia o feusuaʻiga a o leʻi faaipoipo.


text:
Tala 39: Ola Fugālaau i le Tootoo o Arona
SEI vaai i fugālaau ma sekati matutua o loo ola mai i lenei tootoo, po o le laau. O le tootoo o Arona sa ola a‘e ai fugālaau ma sekati matutua i le pō e tasi. Se‘i o tatou vaai pe aiseā?
Ua faataamilo nei Isaraelu i le vaomatua mo sina vaitaimi. Ua manatu isi e lē tatau ona toe avea Mose ma o latou ta‘ita‘i, po o Arona fo‘i e avea ma faitaulaga sili. O Koru, Tatano, Apiramo ma le 250 o tagata ta‘ita‘i sa latou manatu faapena. Sa latou o atu iā Mose ma faapea atu: ‘Aiseā ua e faasilia ai oe e oe lava i luga a‘e o i matou uma nei?’
Sa fai atu Mose iā Koru ma ona tagata: ‘O a taeao ia ave mea e tuu ai afi ma tuu iai mea manogi. Ona outou o mai lea i le fale fetafa‘i. Tatou te iloa ai po o ai e filifilia e Ieova.’
O le isi aso na sosoo ai na ō atu ai Koru ma ona tagata e 250 i le fale fetafa‘i. E to‘atele isi na o mai e lagolago na tagata. Ua ita tele Ieova. ‘Ia outou o ese mai fale‘ie o na tagata leaga,’ o le tala lea a Mose. ‘Aua tou te papa‘i atu i sa latou mea.’ Na faalogo tagata, ma o ese mai fale‘ie o Koru, Tatano ma Apiramo.
Sa fai atu Mose: ‘O le auala lenei tou te iloa ai lē ua filifilia e Ieova. O le a māvaevae le eleele ma foloina nei tagata leaga.’
Na uma loa ona tautala Mose, matala loa le laueleele. O le fale‘ie o Koru ma ana mea ma Tatano ma Apiramo ma ē sa latou faatasi na gogoto i lalo, ma ufitia ai e le laueleele. Ina ua faalogo tagata i le tagi a e na pa‘u‘ū i le eleele, sa latou alalaga: ‘Tamomo‘e! Atonu e foloina fo‘i tatou e le eleele!’
Sa iai pea Koru ma ona tagata e 250 i tafatafa o le fale fetafa‘i. Ona auina mai lea e Ieova le afi, ma mū uma ai i latou. Ona fai atu lea o Ieova i le atalii o Arona o Eleasaro ia ave mea e tuu ai afi a na tagata oti ma fai ai se ufiufi manifinifi o le fata faitaulaga. O lenei ufiufi e fai ma lapata‘iga i tagata Isaraelu e leai se tasi e ese mai iā Arona ma ona atalii e fai ma ositaulaga mo Ieova.
Peita‘i sa mana‘o Ieova e faamanino atu o Arona ma ona atalii e fai ma ositaulaga. Ona ia faapea lea iā Mose: ‘Ia tofu ta‘ita‘i o ituaiga ta‘itasi o Isaraelu ma le tootoo. Ae o le ituaiga o Levi, ia tuu iā Arona e sau ma lona tootoo. Ona tuu lea o tootoo ta‘itasi i totonu o le fale fetafa‘i i luma o le atolaau o le feagaiga. O le tootoo o lē ou te filifilia o le a ola ai ni fugālaau.’
Ina ua alu Mose e vaai i le isi taeao, o le tootoo o Arona ua ola ai fugālaau ma sekati matutua. Pe ua e iloa nei le māfuaaga na faatupu ai e Ieova fugālaau i le tootoo o Arona?
Numera 16:1-49; 17:1-11; 26:10.
Fesili
- O ai na tetee i le pule a Mose ma Arona, ma o le ā la latou tala na fai atu iā Mose?
- O le ā na fai atu ai Mose ia faia e Koru ma ona tagata e 250?
- O le ā na fai atu ai Mose i tagata, ma o le ā na tupu ina ua uma ona tautala o ia?
- O le ā na tupu iā Koru ma ona tagata e 250?
- O le ā na faia e Eleasaro le atalii o Arona i mea e tuu ai afi a tagata ua feoti, ma aiseā?
- Aiseā ua faatutupu ai e Ieova fugālaau i le tootoo o Arona? (Vaai i le ata.)
Fesili faaopoopo
- Faitau le Numera 16:1-49.
O le ā na faia e Koru ma ē na mulimuli iā te ia, ma aiseā na latou fouvale ai iā Ieova ona o le mea na latou faia? (Nu. 16:9, 10, 18; Levi. 10:1, 2; Faata. 11:2)
O le ā le manatu sesē na iā Koru ma tagata e to‘a 250 o ‘alii o le faapotopotoga’? (Nu. 16:1-3; Faata. 15:33; Isa. 49:7)
- Faitau le Numera 17:1-11 ma le 26:10.
O le ā ua faaalia ina ua ola fugālaau i le tootoo o Arona, ma aiseā na poloa‘i ai Ieova e teuina i le atolaau? (Nu. 17:5, 8, 10)
O le ā le lesona tāua tatou te a‘oa‘oina mai le mea na tupu i le tootoo o Arona? (Nu. 17:10; Galu. 20:28; Fili. 2:14; Epe. 13:17)


text:
O le ā le Manatu o le Tusi Paia?
Pe e faapogaia e le Atua mafatiaga?
O le ā lau tali?
Ioe
Leai
Atonu
Le manatu o le Tusi Paia
“E mamao lava i le Atua moni ona faia o se mea leaga, ma Lē e ona le malosi uma lava ona faia o se mea e lē tonu!” (Iopu 34:10) E lē faapogaia e le Atua mea leaga ma mafatiaga o loo tatou vaaia i le lalolagi.
Isi mea e tatou te aʻoaʻoina mai i le Tusi Paia
O Satani le Tiapolo “le pule o le lalolagi,” o ia le pogai autū o mafatiaga.
—Ioane 14:30.
O mafatiaga ma mea leaga, e masani ona māfua mai i filifiliga leaga e faia e tagata.
—Iakopo 1:14, 15.
Po o le a faaiʻuina mafatiaga?
E manatu nisi e mafai e tagata ona aveesea mafatiaga e ala i a latou taumafaiga tuufaatasi, ae e manatu nisi e itiiti se avanoa e mafai ona vave suia ai le lalolagi i se tulaga lelei. Ae o le ā sou manatu?
Le manatu o le Tusi Paia
O le a aveesea e le Atua mafatiaga. “E lē toe iai se oti, po o se faanoanoa, po o se tagiauē, e lē toe iai foʻi se tigā.”
Isi mea e tatou te aʻoaʻoina mai i le Tusi Paia
O le a faaaogā e le Atua Iesu e aveesea mafatiaga na faapogaia e le Tiapolo.
—1 Ioane 3:8.
O le a nonofo filemu tagata e faia le mea saʻo i le lalolagi seʻia oo i le faavavau.
—Salamo 37:9-11, 29.
Faitau Atili
O le ā le Aʻoaʻoga Moni e Uiga i le Atua?
Pe e manatu mamafa mai le Atua iā te oe? Ia aʻoaʻo atili e faatatau i ona uiga ma iloa le auala e mafai ona e mafuta vavalalata atu ai iā te ia.


text:
Fesili Mai le ʻAufaitau
I le faaaliga na vaaia e Esekielu, o ai o loo faaata mai e le tamāloa ua iai le fagu vaitusi a se failautusi, ma tamāloloa e toʻaono o loo iai auupega e faatamaʻia ai?
Ua latou faaataina mai ʻautau faalelagi na aofia i le faaumatiaga o Ierusalema, ma o le a latou toe iai foʻi i le faaumatiaga o le lalolagi leaga a Satani iā Amaketo. Aiseā ua talafeagai ai lenei toe fetuunaʻiga o lo tatou malamalamaga?
Na vaaia e Esekielu mea leaga na tutupu i le aai o Ierusalema, lea ua fulitua ese mai i le tapuaʻiga moni a o leʻi faaumatiaina i le 607 T.L.M. Ina ua māeʻa, ona ia vaaia lea o se vaaiga e faatatau i mea e tutupu a o leʻi oo mai le faaumatiaga. Sa ia vaaia tamāloloa e toʻaono o loo iai auupega e faaumatia ai. Na ia vaaia foʻi se tamāloa o loo latou faatasi, o loo “ofu i le ʻie lino” ma o loo iā te ia “le fagu vaitusi a se failautusi.” (Eseki. 8:6-12; 9:2, 3) Na faatonuina lenei tamāloa: “Ia ui ane i totonu o le aai, . . . e faailogaina muāulu o i latou o ē ua mapuitigā ma feoi ona o mea inosia uma o loo faia i le lotolotoi o le aai.” Ina ua māeʻa, ona faatonuina lea o tamāloloa o loo iai auupega e faatamaʻia ai, ina ia faaumatia i latou uma i le aai e lē o iai le faailoga. (Eseki. 9:4-7) O le ā ua tatou aʻoaʻoina mai i lenei vaaiga, ma o ai le tamāloa ua iai le fagu vaitusi a le failautusi?
Na tuuina mai lenei valoaga i le 612 T.L.M., ae o lona uluaʻi faataunuuga na tupu i le lima tausaga mulimuli ane, ina ua faaumatia Ierusalema e ʻautau a Papelonia. E ui ina faatagaina tagata Papelonia faapaupau e faaoo mai lenā faaumatiaga, ae na avea i latou o ni faaoosala a Ieova. (Iere. 25:9, 15-18) O le māfuaaga, ona sa faaaogā e Ieova i latou e faaumatia ai tagata ua liliu ese mai i le tapuaʻiga moni. Peitaʻi, e leʻi faasoloatoa lenā faaumatiaga. E leʻi faaumatia faatasi tagata amioleaga ma tagata amiotonu. Na faia e Ieova se sauniuniga alofa e laveaʻia ai tagata Iutaia na tetee i mea inosia na tutupu i le aai.
E leʻi aofia Esekielu i le faailogaina o tagata po o le aumaia o le faaumatiaga. Nai lo o lea, na taʻitaʻia e agelu le faaumatiaga faafaamasinoga. O lea, o lenei valoaga ua mafai ona tatou iloa atu ai mea e lē mafai ona tatou vaaia sa tutupu i le lagi. Na faatonuina e Ieova ana agelu, e faamaopoopo le faaumatiaga o ē amioleaga, ma tuu ese tagata amiotonu mo le faasaoina. *
I le taimi ua mavae, na tatou manatu ai i le faataunuuga i aso nei o lenei vaaiga, o le tamāloa o loo iai le faguvai tusi a le failautusi, e faaata mai ai le vaega totoe o le ʻaufaauuina. Sa tatou manatu o i latou e tali lelei mai le feʻau o loo tatou talaʻia, ua faailogaina i latou i le taimi lenei mo le faasaoina. Peitaʻi, i tausaga talu ai nei, na faasolo ai ina manino mai e manaʻomia ona fetuunaʻi lenei malamalamaga. E tusa ai ma le Mataio 25:31-33, o Iesu e faamasinoina tagata. O ia e aumaia le faamasinoga faaiʻu a o faagasolo le puapuaga tele, lea o le a tuueseese ai i latou e pei o ni mamoe mo le faasaoina, ma ē e pei o ni ʻoti mo le faaumatiaga.
E tusa ai ma lenei fetuunaʻiga i lo tatou malamalamaga, o le ā ua tatou aʻoaʻoina mai i le vaaiga na vaaia e Esekielu? O lesona nei e lima.
A o faasolo atu i le taimi e faaumatia ai Ierusalema, sa auauna Esekielu e pei o se tagata vaai faatasi ma Ieremia, e pei ona sa faia e Isaia. I aso nei, ua faaaogā e Ieova se vaega toʻaitiiti o ana auauna faauuina, e fafaga ona tagata ma lapataʻia isi a o leʻi gāpā le puapuaga tele. O le iʻuga, ua faia se sao a le ʻaufaigaluega uma a Keriso i le faaleoina atu o lenā lapataʻiga.—Mata. 24:45-47.
E leʻi auai Esekielu i le faailogaina o tagata mo le faasaoina, ma e faapena foʻi tagata o Ieova i aso nei. E na o lo latou faailoa atu lava o le feʻau a Ieova, o se vaega lenā o la latou galuega talaʻi o loo faia i lalo o le taʻitaʻiga a agelu.—Faaa. 14:6.
I aso o Esekielu, e leai se tasi na mauaina se faailoga moni i o latou muaulu. E faapena foʻi aso nei. O le ā e manaʻomia ona faia e tagata ina ia latou mauaina ai le faailoga faafaatusa mo le faasaoina? E manaʻomia ona latou tali lelei mai i le galuega talaʻi, ofuina le tagata fou, tuuina atu i latou lava iā Ieova, ma lagolagoina ma le faamaoni uso o Keriso. (Mata. 25:35-40) O i latou e faia nei mea, o le a latou maua le faailoga mo le faasaoina, a o faagasolo le puapuaga tele.
I le faataunuuga i aso nei, o le tamāloa o loo iā te ia le fagu vaitusi a le failautusi, ua faaata mai ai Iesu Keriso, o lē o loo faailogaina i latou o le a faasaoina, ma o se galuega e lē mafai ona iloa atu. O le a mauaina e le motu o tagata e toʻatele lenei faailoga, pe a faamasinoina i latou o ni mamoe a o faagasolo le puapuaga tele. O le a latou maua le avanoa e ola ai e faavavau i luga o le lalolagi.—Mata. 25:34, 46. *
I le faataunuuga i aso nei, o tamāloloa e toʻaono o loo iai auupega e faaumatia ai, ua faaata mai ai ʻautau faalelagi a Iesu o loo ia taʻitaʻia. Ua toe o se aga ona latou faaumatia lea o atunuu ma mea leaga uma.—Eseki. 9:2, 6, 7; Faaa. 19:11-21.
O le malamalama i nei lesona tāua, ua faamalosia ai lo tatou mautinoa e lē faaumatia faatasi e Ieova tagata amioleaga ma ē amiotonu. (2 Pete. 2:9; 3:9) Ua faamanatu mai ai foʻi le tāua o le galuega talaʻi i o tatou aso. E manaʻomia ona lapataʻia tagata uma a o leʻi oo mai le iʻuga.—Mata. 24:14.
^ pala. 6 Na faasaoina Paruka (failautusi a Ieremia), Epetemeleka le Aitiope, ma le aiga uma o Rakapa, e ui latou te leʻi mauaina ni faailoga moni i o latou muaulu. (Iere. 35:1-19; 39:15-18; 45:1-5) Peitaʻi, sa latou mauaina ni faailoga faafaatusa.
^ pala. 12 E lē manaʻomia ona mauaina e le ʻaufaauuina faamaoni lenei faailoga mo le faasaoina. Nai lo o lea, o le a maua lo latou faamaufaailoga faaiʻu a o leʻi maliliu pe a o leʻi gāpā foʻi le puapuaga tele.—Faaa. 7:1, 3.


text:
O le liua o le sini faamoemoeina lea o le aoaoina ma le aoao atu o le talalelei. O le liua e le tasi se taimi e tupu ai. O se sailiiliga ia avea atili ai faapei o le Faaola.
O le taumafanafana na tea nei sa faalauiloa atu i le Liahona ma le Ensign se tusiga puupuu sa ou tusiaina. Sa imeli mai lou atalii ia te au ma fai mai, “Tama, atonu e lelei lou tau maia ia i matou pe afai e i ai sau tusiga o le a faalauiloa mai.” Sa ou tali atu, “Na ou manao lava e vaai pe tou te faitauina ia mekasini a le Ekalesia.” Sa ia toe tusi mai ma faamatala mai sa “pasia le suega [a lona afafine e 10 tausaga le matua]. Sa ia aumaia le Ensign mai le pusameli, sau i le fale, ma faitau i ai. Ona ia sau lea i lo ma potu ma faaali mai ia i maua le tusiga.”
E faitau e le afafine o lou atalii le Ensign aua e fia aoao. Sa ia faatinoa lona lava faitalia. Talu ai nei na faamaonia ai e le Au Peresitene Sili ni punaoa faaleaoaoga mo talavou lea o le a lagolagoina ai se naunautaiga masani a tupulaga talavou e aoao, ola ai, ma faasoa atu le talalelei. O le a maua nei punaoa mo le iloiloina i le initoneti. O Ianuari o le a amata ai ona tatou faaaogaina i totonu o potuaoga.
Ao aoao mai le Faaola, e taua le faitalia a le tagata suesue. Na Ia faailoa mai ia i tatou e le gata i mea e aoao atu ae faapea foi le auala e aoao atu ai. Na Ia taulai atu i manaoga o le tagata suesue. Na Ia fesoasoani atu i tagata taitoatasi ia iloaina e i latou lava le upumoni.1 Na te faafofoga e le aunoa i a latou fesili.2
O nei punaoa faaleaoaoga o le a fesoasoani ia i tatou uma ia aoaoina ai ma aoao atu i le ala a le Faaola i totonu o tatou aiga faapea ma o tatou potuaoga.3 Pe a tatou faia lenei mea, o le a tatou tali atu i Lana valaaulia ia “sau, mulimuli mai ia te au.”4 faapei lava ona aoao mai ma le matagofie ia Elder Robert D. Hales. Ao fatuina nei punaoa fou, sa ou vaaia taitai ma faiaoga i ausilali ma le seminare o fefautuaai faatasi ma matua ina ia latou taulimaina manaoga o a latou tagata suesue. Ua ou vaai i tamaitai talavou i totonu o a latou vasega, alii talavou i a latou korama o le Perisitua Arona, ma talavou i le Aoga Sa o faataitaia o latou lava faitalia ma fai mo i latou lava.
Sa mafaufau se tasi o faiaoga o le autalavou i le Aoga Sa pe faapefea ona fesoasoani i ni alii talavou se toalua e vaivai o laua mafaufau ina ia galulue mo i laua lava. Ina ua ia valaauliaina tagata o le vasega e faasoa mai ni mea sa latou aoaoina, sa popole o ia nei teena e nei alii e toalua lana valaau. Ae leai. Sa tu i luga le toatasi e aoao atu mea sa ia aoaoina ona valaau atu lea i lana uo a’oga e tutusa o laua vaivaiga e fesoasoani ia te ia. A amata ona faavaivai lea na muamua, ona faalatalata atu lea o lana uo ma musumusu atu i lona taliga ina ia ona lagonaina le tulaga faamanuiaina. Sa faia’oga uma i laua i lena aso. Na la aoao atu mea na aoao mai e le Faaola, ma sa la aoao atu foi i le auala na aoao mai ai le Faaola. Pe a aoao mai le Faaola, Na te faatinoina i le alofa atu mo le tagata o loo Ia aoaoina, faapei lava ona faia e lenei uo aoga mo lana uo.5
A tatou aoao mai ma aoao atu Lana upu i Lana ala, ua tatou taliaina Lana valaaulia ia “sau, mulimuli mai ia te au.” Tatou te mulimuli ia te Ia i le tasi le laa i le taimi. O laa taitasi, tatou te faalatalata atili atu ai i le Faaola. O le a tatou suia. Na silafia e le Alii e lei tupu le tuputupu ae faaleagaga i le taimi e tasi. Na oo lemu mai. O taimi uma lava tatou te talia ai Lana valaau ma filifili e mulimuli ia te Ia, ua tatou agaigai i luma i le ala o le liua atoatoa.
O le liua o le sini faamoemoeina lea o le aoao mai ma le aoao atu o le talalelei. O le liua e le tasi se taimi e tupu ai. O se sailiiliga i le avea atili ai faapei o le Faaola. Na faamanatu mai e Elder Dallin H. Oaks ia i tatou “o le iloa” e le na o le pau lea. “O le ‘liua’ … e manaomia ai lo tatou faia ma le avea ai.”6 O lea o le aoaoina ia liua o se faagasologa faifaipea o le iloa, faia, ma avea ai. Faapei foi, o le aoao atu mo le liua e manaomia ai ia aoaoga faavae autu, valaaulia e faatino, ma faamanuiaga folafolaina.7 Afai tatou te aoao atu le aoaoga faavae moni, ua tatou fesoasoani i le tagata suesue ia iloa. Afai tatou valaaulia isi e faatino, ua tatou fesoasoani ia i latou i le faia pe ola ai i le aoaoga faavae. Ma pe a oo mai faamanuiaga na folafola mai e le Alii, ua tatou suia. Faapei o Alema, e mafai ona avea i tatou ma tagata fou.8
O le punaoa fou faaleaoaoga mo talavou e tasi se sini taua: o le fesoasoani lea i talavou ia liua i le talalelei a Iesu Keriso. Sa ou vaai talu ai nei i se alii talavou i se vasega a le autalavou o le Aoga Sa o ia iloaina mo ia lava le upumoni. Ina ua ou iloaina o loo faafaigata ia te ia le fesootai atu i le Togiola i lona olaga, sa ou fesili atu ia te ia pe na te lei lagonaina i se taimi le agaga faamagalo. Sa ia tali mai: “Ioe, e pei o le taimi lea sa gau ai ia te au le isu o se alii ao matou taaalo soka. Sa ou lagona le faanoanoa. Sa ou mafaufau po o le a se mea e tatau ona ou faia e maua ai se lagona lelei. O lea sa ou alu ai i lona fale ma talosagaina lana faamagaloga o au, peitai sa ou iloaina e tatau ona ou faia nisi mea, o lea sa ou tatalo ai, ma o lea sa ou lagona ai ua faamagaloina foi au e le Tama Faalelagi. O le uiga lena o le Togiola ia te au.”
Ao ia faasoa maia i le vasega i lena aso lenei aafiaga, sa ia faitauina le Ioane 3:16—“Aua ua faapea lava ona alofa mai o le Atua i le lalolagi, ua ia au mai ai lona Atalii e toatasi”—ona molimau mai lea i le mana o le Togiola. Sa lei toe avea lenei aoaoga faavae o se matupu ua toesea mai lenei alii talavou. A ua avea ma se vaega o lona olaga aua na ia fesiligia o ia lava ona ia faatinoina lea o lona faitalia e faia ai.9
Sa atili ona liua lenei alii talavou, ma sa faapea foi ma ana uo aoga. Sa latou taulai atu i se aoaoga faavae autu e ala i le suesueina o tusitusiga paia. Sa latou faatatauina na upu paia i o latou lava olaga ona molimau mai lea i faamanuiaga na oo mai ia i latou o se taunuuga o le ola ai i le aoaoga faavae. Afai tatou te aoao atua le talalelei a Iesu Keriso, ua tatou taulai atu i tusitusiga paia ma upu a perofeta o ona po nei. Ua tatou faalagolago atu i tusiga paia ina ia faamalosia le faatuatua, fausia ni molimau, ma fesoasoani i tagata uma ia liua atoatoa. O le a fesoasoani ia punaoa fou faaleaoaoga mo talavou ia i latou uma o le a faaaogaina ina ia malamalama ma ola ai i le afioga a le Atua.
Ao ou faiaoga ai i le Au Paia i Costa Rica, sa ou uuina i luga se kopi o le O Le Aoao Atu, E Leai Se Isi Valaauga E Sili Ai ma fesili atu, “E toafia outou o i ai se kopi o lenei tusi lesona?” Na toeitiiti lava o tagata uma na sii le lima. Faatasi ai ma se ataata, sa ou fai atu, “Ou te matea o loo outou faitauina i aso uma.” Sa ou tei i le siiina o le lima o se tuafafine sa nofo i le laina i luma, ma faailoa mai o loo ia faitauina i aso uma. Sa ou fai atu ia te ia e sau i le pulelaa ma faamatala mai. Na ia tali mai, “Ou te faitauina le Tusi a Mamona i taeao uma. Ona ou faitaua lea o se mea i le O Le Aoao Atu, E Leai Se Isi Valaauga E Sili Ai ina ia mafai ona ou aoao atua lau fanau i le auala sili lava e uiga i mea faatoa ou aoaoina.”
Sa ia manao ia aoaoina ma aoao atu Ana upu i Lana ala, o lea sa ia aoao ai i Ana upu i totonu o tusitusiga paia ona suesue lea i le auala e aoao atu ai Ana upu ina ia mafai ai ona liua atoatoa lana fanau. Ou te talitonu, e lei tupu faafuasei lana mamanu o le aoaoina ma le aoao atu o le talalelei. Sa ia faia se filifiliga e faia se mea. Ma o le tele o lona faia o mea sa ia iloa e tatau ona ia faia, sa faamalosia ai o ia e le Alii ina ia savali i Lona ala.
O nisi taimi o le ala i le liua e mafai ona umi ma faigata. Sa le toe toaga i le lotu mo le 50 tausaga le tuagane o lou toalua. Pe ana le oo lava i lona vaitausaga o le 60 e le amata ona ia taliaina le valaau a le Faaola e toe foi mai. E toatele na fesoasoani ia te ia i luga o le ala. Na auina atu ia te ia e se tasi o faiaoga o aiga se kata e lafo atu i le meli i masina uma mo le 22 tausaga. Peitai o ia e tatau ona filifili pe fia toe foi mai. E tatau ona ia faatinoa lona faitalia. E tatau ona fai le laasaga muamua—sosoo ai ma le isi.” O le taimi nei ua faamauina faatasi i laua ma lona toalua ma o loo i ai o ia i le au epikopo.
Na matou faaalia ia te ia talu ai nei ni vitio ua mamanuina e fesoasoani i taitai ma faiaoga i le faaaogaina o punaoa fou faaleaoaoga. Ina ua uma ona ia matamata i vitio, sa ia faalagolago i tua o lona nofoa ma fai mai, ma le faagaeetia, “Masalo pe ana ou mauaina na mea ao ou talavou, semanu ou te le faavaivai.”
Sa ou feiloai atu i se alii talavou i ni nai vaiaso ua tea o loo faia se tauiviga. Sa ou fesili i ai po o ia o se tagata o le Ekalesia. Na ia tau mai ia te au o ia e le talitonu i le Atua, peitai sa i ai se taimi i lona olaga sa ia faamasani ai i le Ekalesia. Ina ua ou tau atua ia te ia lo’u valaauga i le Aoga Sa ma o le a ou lauga i le konafesi aoao, sa fai mai o ia, “Afai e te lauga, o le a ou matamata i lena sauniga.” Ou te faamoemoe o loo ia matamata mai i lenei aso. Ou te iloa afai o matamata o ia, ua ia aoaoina se mea. O le Maota Autu mo Konafesi o se nofoaga tulaga ese lea o le aoaoina ma le aoao atu mo le liua.
Afai tatou te ola i mataupu faavae o loo aoaoina mai e i latou ua tatou lagolagoina o ni perofeta, tagatavaai, ma talifaaaliga, ua tatou aoao i le ala a le Faaola.10 Ua tatou faia se laa se tasi e faalatalata atili atu ai ia te Ia. Ao lata ina faaiuina lenei konafesi, ou te valaauliaina outou uma o faalogologo mai i lou leo ina ia faia lena laa. Faapei o sa Nifae anamua, ia tatou o atu i o tatou “fale, ma mafaufau i mea ia na … fai atu ai, ma ole atu i le Tama i le suafa o [Keriso], ina ia [tatou] malamalama.”11
Matou te mananao ia malamalama tagata talavou uma. Matou te mananao ia i latou ia aoaoina, aoao atu, ma ola ai i le talalelei a Iesu Keriso i aso uma. O le finagalo lea o le Alii mo Ana fanau uma. Pe o oe o se tamaitiiti, o se talavou, po o se tagata matua, ou te valaaulia outou e o mai ma mulimuli i Ona tulagavae. Ou te molimau atu, o laa taitasi tatou te faia o le a faamalolosia ai i tatou e le Alii. O le a Ia fesoasoani ia i tatou ina ia tatou o mai i le atoaga o le ala. Ma afai o le a oo mai faafitauli, o le a tatou faaauau pea. Pe a oo mai masalosaloga, o le a tatou faaauau pea. O le a tatou le toe liliu lava i tua. O le a tatou le pauu ese lava.
Ou te molimau atu o loo soifua le Atua le Tama ma Lona Alo o, Iesu Keriso. Ou te molimau atu o loo faaauau pea ona valaau mai le Faaola ia i tatou e pei lava foi ona Ia faia i taimi ua mavae e o mai ia te Ia. E mafai e i tatou uma ona taliaina Lana valaaulia. E mafai e i tatou uma ona aoao mai, aoao atu, ma ola ai i Ana upu i Ona ala e ala i le faia o se laa se tasi e faalatalata atili atu ai i le Faaola. Pe a tatou faia lenei mea, o le a liua moni i tatou. I le suafa o Iesu Keriso, amene.
Faaali Mau Faasino
-
1. Tagai Ioane 3:1–7. O lenei fuaitau o loo taliina ai e le Faaola le fesili na fesiligia ai e Nikotemo. Na Ia aoao atu e faatatau i manaoga o Nikotemo. Na Ia faatagaina Nikotemo e faatino lona faitalia e aoao ai. Na Ia fesoasoani ia Nikotemo ia iloaina le tali mo ia lava.
-
2. Tagai Ioane 3:4; Iosefa Samita—Talafaasolopito 1:18.
-
3. Tagai “Aoao Atu o le Talalelei i le Ala a le Faaola,” lds.org/youth/learn/guidebook/teaching.
-
4. Tagai Luka 18:18–22.
-
5. Tagai 1 Ioane 4:19.
-
6. Dallin H. Oaks, “O Le Luitau i le Avea ma se Tasi,” Liahona, Ian. 2001, 41: “O le molimau atu o le iloa lea ma tautino atu. Ua luitauina i tatou e le talalelei ina ia “liua” ma e manaomia ai i tatou e faia ma avea o se tasi. Afai e i ai se tasi o i tatou e faalagolago na o lo tatou lava malamalama ma le molimau i le talalelei, o lona uiga o loo tatou i ai i le tulaga lava e tasi e pei o Aposetolo sa faamanuia i ai ae le’i atoatoa lea na luitauina ai e Iesu e ao ina “liua”. Tatou te taufai iloaina se tagata e i ai sana molimau malosi ae le ola ai ina ia mafai ai ona liua.”
-
7. Tagai Aperaamo 2:11 .
-
8. Tagai Mosaea 27:24–26; 2 Korinito 5:17.
-
9. Tagai ia David A. Bednar, “Watching with All Perseverance,” Liahona, Me 2010, 43: “Pe o tatou fesoasoani atu ea i a tatou fanau ina ia avea ma ni tagata o loo galulue ma saili le aoaoina e ala i le suesue ma le faatuatua, pe ua tatou faamasania a tatou fanau e faatalitali sei aoaoina ma faatino mo i latou? Pe i le avea ai o i tatou ma matua ua tatou tuuina atu i a tatou fanau le mea talitutusa ma le i’a e ‘ai ai, pe o tatou faaauau pea ona fesoasoani atu ia i latou e galulue, ma aoao mo i latou lava, ma ia tumau mausali ma le faagaeetia? O tatou fesoasoani atu ea ia tatou fanau ina ia galulue punouai e aioi atu, saili, ma tuitui atu?”
-
10. Tagai Dennis B. Neuenschwander, “O Perofeta Soifua, Tagatavaai, ma Talifaaaliga,” Liahona, Ian. 2001, 49–51.
-
11. 3 Nifae 17:3.


text:
Ia Aʻoaʻo Lau Fanau
Mātua, ia faaaogā nei tala e aʻoaʻo ai lau fanau i lesona tāua o le Tusi Paia.
Faatomuaga
O upu mai i le tusi o Teuteronome e mafai ona avea ma taʻiala iā te oe a o tausia aʻe lau fanau.
Se Mea Lilo e Tatou te Naunau e Iloa
O loo taʻua i le Tusi Paia se mea lilo faapitoa e taʻua o le “mea lilo paia.” Pe e te fia iloa atili e faatatau i ai?
Sa Manaʻo Repeka e Faafiafia Ieova
E faapefea ona tatou faaaʻoaʻo iā Repeka? Faitau i le tala ma aʻoaʻoina atili ai e faatatau iā te ia.
Na Talitonu Raava iā Ieova
Ia aʻoaʻoina le auala na faasaoina ai Raava ma lona aiga ina ua faaumatia Ieriko.
Sa Ia Faafiafiaina Lona Tamā ma Ieova
O le ā le tautoga a Iefata sa faataunuu e lona afafine? E faapefea ona tatou faaaʻoaʻo iā te ia?
Sa Faia Pea e Samuelu le Mea Saʻo
E faapefea ona tatou faaaʻoaʻo iā Samuelu ma faia le mea saʻo e tusa pe e faia e isi tagata mea leaga?
E Leʻi Fefe Tavita
Ia faitau lenei tala mataʻina o le Tusi Paia ma iloa le pogai na matuā lototele ai Tavita.
Pe E te Lagona le Fefe ma le Tuua Toʻatasi?
O le ā le fetalaiga a Ieova iā Elia ina ua ia lagona le tuua toʻatasi? O le ā e te aʻoaʻoina mai i le mea na tupu iā Elia?
Na Lelei Uō a Iosia
Ua faailoa mai i le Tusi Paia sa matuā faigatā i le tama o Iosia ona faia le mea saʻo. Ia aʻoaʻoina le auala na fesoasoani ai ana uō iā te ia.
Sa Faaauau Ona Talanoa Ieremia e Uiga iā Ieova
E ui sa tauemu tagata iā Ieremia ma feita iā te ia, ae aiseā na faaauau ona ia talanoa ai e faatatau i le Atua?
Sa Usitaʻi Iesu i Taimi Uma
E lē faigofie ona usitaʻi i mātua i taimi uma. Tagaʻi pe e faapefea ona fesoasoani le faaaʻoaʻoga a Iesu iā te oe.
Na Latou Tusia Tala e Uiga iā Iesu
Ia aʻoaʻoina e faatatau i tusitala e toʻavalu o le Tusi Paia na soifua faatasi ma Iesu ma tusia tala e uiga i lona olaga.
Sa Lototele le Tama a le Tuafafine o Paulo
Sa faasaoina e lenei tama talavou le ola o le tuagane o lona tinā. O le ā sa ia faia?
Sa Naunau Timoteo e Fesoasoani i Tagata
E faapefea ona e maua se olaga fiafia e pei o Timoteo?
Se Malo o le a Pulea le Lalolagi Atoa
O le a faapeʻī le lalolagi pe a pulea e Iesu? Pe e te fia iai i inā?


text:
Ua tatalo malosi Enosa ma ua maua e ia se faamagaloga o ana agasala—Ua oo mai le siufofoga o le Alii i lona mafaufau, ua folafola mai ai le olataga mo sa Lamanā i se aso lumanai—Ua saili sa Nifaē e toe aumai sa Lamanā—Ua olioli Enosa i lona Togiola. E tusa o le 420 T.L.M.
1 Faauta, sa oo ina ua iloa e aʼu, o aEnosa, o loʼu tamā o se etagata amiotonu o ia—ona sa ia iaoaoina aʼu i lana gagana, ma i le oaoaoga ma le apoapoaiga foi a le Alii—ma ia faamanūina lava le suafa o loʼu Atua mo lena mea—
2 Ma o le a ou faamatala atu ia te outou le afagatuaga na ou faia i luma o le Atua, ae ou te lei maua se efaamagaloga o aʼu agasala.
3 Faauta, sa ou alu e tuli manu i le vao; ma o upu sa ou faalogo soo o tautala i ai loʼu tamā e uiga i le ola e faavavau, ma le aolioli o le au paia, sa egotouga ifo i loʼu loto.
4 Ma sa amatelaina loʼu agaga; ma sa ou etootuli i lalo i luma o loʼu Tufuga, ma ou tagi atu ia te ia i le itatalo malosi ma le faatauanau mo loʼu lava agaga; ma sa ou tagi atu ia te ia i le aso atoa; ioe, ma ina ua oo mai le po sa ou sii maualuga aʼe pea loʼu leo sa oo ina oo atu i le lagi.
5 Ma sa oo mai se asiufofoga ia te aʼu, ua fetalai mai: Enosa e, ua faamagaloina au agasala, ma o le a faamanuiaina oe.
6 Ma o aʼu, o Enosa, sa ou iloa e le mafai ona pepelo le Atua; o le mea lea, sa tafi ese ai loʼu lagona o aʼu sese.
7 Ma sa ou fai atu: Le Alii e, ua faapefea ea ona faia lenei mea?
8 Ma sa fetalai mai o ia ia te aʼu: Ona o lou afaatuatua ia Keriso, o lē e te lei faalogo lava pe na e vaai muamua i ai. Ma e tele tausaga e mavae atu ae lei faaali mai e ia o ia lava i le tino; o le mea lea, inā alu ia, ua efaamamāina oe i lou faatuatua.
9 O lenei, sa oo ina ua ou faalogo atu i nei upu sa amata ona ou lagona se anaunauga mo le manuia o oʼu uso, o sa Nifaē; o le mea lea, sa ou esasaa atu ai loʼu agaga atoa i le Atua mo i latou.
10 Ma aʼo faapea ona ou fagatua i le agaga, faauta, sa toe tulei mai le siufofoga o le Alii i loʼu amafaufau, ua fetalai mai: O le a Ou asiasi atu i ou uso e tusa ma lo latou filiga i le tausiga o aʼu poloaiga. Ua Ou etuu atu ia te i latou lenei laueleele, ma o se laueleele ua paia; ma Ou te lē ifetuuina lava, vagana ai ona o le amioletonu; o le mea lea, o le a Ou asiasi atu ai i ou uso e pei ona Ou fai atu ai; ma o a latou solitulafono o le a Ou ave ifo i lalo ma le faanoanoa i luga o o latou lava ulu.
11 Ma ina ua uma ona faalogo atu o aʼu, o Enosa i nei upu, sa amata ona lē maluelue o loʼu faatuatua i le Alii; ma sa ou tatalo atu ia te ia i ni fagatuaga uumi e tele mo oʼu uso, o sa Lamanā.
12 Ma sa oo ina ua uma ona ou atatalo atu ma galue ma le filiga atoa, sa fetalai mai le Alii ia te aʼu: O le a Ou tuu atu ia te oe e tusa ma ou enaunauga, ona o lou faatuatua.
13 Ma o lenei faauta, o le naunauga lenei sa ou manao i ai mai ia te ia—e faapea afai e oo ina pauu loʼu nuu o sa Nifaē i le solitulafono, ma iʼu ina afaaumatia ai, ma o le a lē faaumatiaina sa Lamanā, ia efaasaoina e le Alii le Atua se talafaamaumau o loʼu nuu, o sa Nifaē; e tusa pe tatau ai ona faasaoina e ala i le mana o lona aao paia, ina ia mafai ona iaumai i se aso o lumanai i sa Lamanā, ina atonu e mafai ona oaumai ai i latou i le olataga—
14 Ona o le taimi nei ua alē aoga a matou tauiviga e toefuatai mai i latou i le faatuatuaga moni. Ma ua latou tauto i lo latou ita e faapea, afai e mafai, o le a latou efaaumatia a matou talafaamaumau ma i matou, ma uputuu uma foi a o matou tamā.
15 O le mea lea, i loʼu iloa e mafai e le Alii le Atua ona afaasaoina a matou talafaamaumau, o lea na ou tagi atu ai ia te ia e lē aunoa, aua sa fetalai mai o ia ia te aʼu: Soo se mea e te ole mai ai i le faatuatua, ma talitonu o le a e maua e ala i le suafa o Keriso, o le a e mauaina.
16 Ma sa ia te aʼu le faatuatua, ma sa ou tagi atu i le Atua ia afaasaoina e ia etalafaamaumau; ma sa osifeagaiga o ia ma aʼu o le a ia iaumai i latou ia sa Lamanā i lona lava taimi e tatau ai.
17 Ma o aʼu, o Enosa, sa ou iloa o le a faia lava e tusa ma le feagaiga ua faia e ia; o le mea lea na mapu ai loʼu agaga.
18 Ma sa fetalai mai le Alii ia te aʼu: Sa mananao foi ou tamā i lenei mea mai ia te aʼu; ma o le a faia ia te i latou e tusa ma lo latou faatuatua; ona o lo latou faatuatua sa pei o lou.
19 Ma o lenei sa oo ina alu atu aʼu, o Enosa, i totonu o le nuu o Nifae, ma ou vavalo atu e uiga i mea o le a oo mai, ma molimau atu e uiga i mea sa ou faalogo ma vaai i ai.
20 Ma ou te molimau atu sa saili ma le filiga le nuu o Nifae e toefuatai mai sa Lamanā i le faatuatuaga moni i le Atua. Peitai sa lē aoga a matou agaluega; sa mausali lo latou ita, ma sa taitaiina i latou i o latou natura leaga, sa avea i latou ma tagata aivao ma feai, ma einutoto, ua tumu i le ifo i itupua ma mea eleelea; ua aai i manu ʼai manu; ua nonofo i faleie, ma feoai solo i le vao ma se paʼu manu pupuu e fusi i o latou sulugatiti ma o latou ulu ua tafi; ma sa popoto i latou i le oʼaufana, ma le simetea, ma le toʼi. Ma o le toatele o i latou sa leai se mea sa latou ʼaia sa na o aano mata o manu; ma sa latou saili e lē aunoa e faaumatia i matou.
21 Ma sa oo ina galueaiina e le nuu o Nifae le laueleele, ma atoto ituaiga eseese o kuranuma, ma laau e ʼaina fua, ma fai lafu ma fagaga, ma lafu manu faatoaga o ituaiga eseese uma, ma ʼoti, ma ʼoti aivao, ma solofanua foi e tele.
22 Ma sa matua toatele lava aperofeta sa i ai i totonu o i matou. Ma o le nuu, o ni tagata sa eua maaa, sa faigata ona malamalama i ai.
23 Ma sa leai se mea vagana ai aupu malolosi, ma le etalai ma le vavalo atu e uiga i taua, ma finauga, ma faafanoga, ma le ifaamanatu atu pea lava pea ia te i latou e uiga i le oti, ma le umi o le faavavau, ma faamasinoga ma le mana o le Atua, ma nei mea uma, sa mafai ona faia—e uunai ai opea lava pea i latou, e taofi ai i latou i le matataʼu i le Alii. Ou te fai atu, sa leai se mea sa itiiti mai nei mea, ma le tautala atu ma le manino tele lava, sa mafai ona taofia ai i latou mai le o ifo vave i lalo i le faafanoga. Ma ua faapea le ala ua ou tusia ai e uiga ia te i latou.
24 Ma sa ou vaaia taua i le va o sa Nifaē ma sa Lamanā i le gasologa o oʼu aso.
25 Ma sa oo ina amata ona ou toeaina, ma ua selau fitu sefulu ma le iva nei tausaga ua mavae atu mai le taimi na atuua ai Ierusalema e lo matou tamā o Liae.
26 Ma sa ou vaai ua lata ona ou alu ifo i lalo i loʼu tuugamau, ina ua uma ona galue o le mana o le Atua i oʼu luga ia ou talai ma vavalo atu i lenei nuu, ma folafola atu le afioga e tusa ma le upumoni ua ia Keriso. Ma sa ou folafolaina atu i oʼu aso uma, ma sa sili ona ou fiafia i ai i lo o mea o le lalolagi.
27 Ma ua lata ona ou alu i le nofoaga o loʼu amalologa, lea ou te faatasi ai ma loʼu Togiola; ona ua ou mautinoa o ia ou te malolo ai. Ma ou te olioli i le aso o le a faaofuina ai loʼu tino efaaletino i le tino iola pea, ma ou tu ai i ona luma; ona ou vaai ai lea i ona fofoga ma le fiafia, ma o le a fetalai mai o ia ia te aʼu: Sau ia ia te aʼu, oe ua faamanuiaina, ua i ai se nofoaga ua saunia mo oe i omaota o loʼu Tamā. Amene.


text:
Tala 62: Faalavelave i le Aiga o Tavita
INA ua pule Tavita i Ierusalema, ona tuuina atu lea e Ieova le manumalo tele iā te ia i ona fili. Na tautō Ieova na te tuuina atu le nuu o Kanana i a Isaraelu. Ma ua fesoasoani nei Ieova i le tuuina atu o laueleele uma lava na tautō atu ai e avea mo i latou.
O Tavita o se e pule lelei. E alofa o ia iā Ieova. O lana mea muamua lava na fai ina ua uma lona pu‘eina o Ierusalema, o le avatua lea o le atolaau o le feagaiga a Ieova i ina. Ma na mana‘o o ia e fausia se malumalu e teu ai.
Ina ua matua Tavita, na ia faia se mea sesē toe leaga. Ua iloa lelei e Tavita e leaga ma sesē le aveina o se mea a se isi tagata. Ae i le isi afiafi pō a o iai i le pito i luga o lona maota, na ia tepa mai ai i lalo ma iloa mai se fafine aulelei lava. O lona igoa o Patesepa, a o lona to‘alua o se fitafita e igoa iā Uria.
O le mana‘o tele o Tavita iā Patesepa na i‘u ai ina aumai o ia i lona maota. O lana tane o loo alu i le taua. Sa alofagia o ia e Tavita ma mulimuli ane na ia iloaina o le a iai sana pepe. Ua popole tele Tavita ona ia ta‘u atu lea iā Ioapo e faapito i luma Uria i le taua ia fasiotia ai o ia. Ina ua oti Uria ona faaipoipo atu lea o Tavita iā Patesepa.
Ua to‘asā lava Ieova iā Tavita. Ona ia auina atu lea o Natano e ta‘u atu lana agasala. E mafai ona e vaai atu iā Natano o loo talanoa iā Tavita. Ua faanoanoa tele Tavita i lana mea na fai, o lea na le fasiotia ai o ia e Ieova. Ae na tulei mai Ieova: ‘Talu ai ua e faia lenei mea leaga, o le a tele ni faalavelave i lou aiga.’ Paga ni faalavelave na oo iā Tavita!
Muamua na oti le tama a Patesepa. Ona toso lea e le ulumatua a Tavita o Amanono lona tuafafine o Tamara. Na ita tele le atalii o Tavita o Apisaloma ma ia fasioti iā Amanono. Mulimuli ane, ua to‘atele tagata ua manana‘o iā Apisaloma, ma ua fai o ia ma tupu. Ma mulimuli ane ai, na manumalo Tavita i le la taua, ma ua fasiotia Apisaloma. Ioe, o le tele ia o faalavelave na oo iā Tavita.
Sa fanaua fo‘i e Patesepa se tama e igoa iā Solomona. Ina ua matua Tavita ma ma‘i, ona taumafai lea o Atonia lona atalii e fai o ia ma tupu. Ona fai atu lea o Tavita i le faitaulaga o Satoka e liligi le suāuu i le ulu o Solomona e faaalia ai o le a fai o ia ma tupu. Mulimuli ane ona oti ai lea o Tavita i le 70 o ona tausaga. Sa pule o ia mo le 40 tausaga, ma ua avea nei Solomona ma tupu o Isaraelu.
2 Samuelu 11:1-27; 12:1-18; 1 Tupu 1:1-48.
Fesili
- O le ā na tupu i le nuu o Kanana ona o le fesoasoani a Ieova?
- O le ā na tupu i se isi afiafi pō a o iai Tavita i le pito i luga o lona maota?
- Aiseā na to‘asā lava Ieova iā Tavita?
- I le ata, o ai na auina atu e Ieova e ta‘u i a Tavita lana agasala, ma o le ā le tala a le tamāloa e faatatau i le mea o le a tupu iā Tavita?
- O ā faalavelave na oo i a Tavita?
- Ina ua maliu Tavita, o ai na fai ma tupu o Isaraelu?
Fesili faaopoopo
- Faitau le 2 Samuelu 11:1-27.
E faapefea i le pisi i le auaunaga a Ieova ona fai ma puipuiga mo i tatou?
Na faapefea ona tosina atu Tavita e faia le agasala, ma o le ā le lapata‘iga mo auauna a Ieova i aso nei? (2 Samu. 11:2; Mata. 5:27-29; 1 Kori. 10:12; Iako. 1:14, 15)
- Faitau le 2 Samuelu 12:1-18.
O le ā le lesona e a‘oa‘oina e mātua ma toeaina i le auala na avatu ai e Natano le a‘oa‘iga iā Tavita? (2 Samu. 12:1-4; Faata. 12:18; Mata. 13:34)
Aiseā na alofa mutimutivale ai Ieova iā Tavita? (2 Samu. 12:13; Sala. 32:5; 2 Kori. 7:9, 10)


text:
LE OLOMATAMATA (LOMIGA MO SU‘ESU‘EGA) NOVEMA 2016
O lenei lomiga e aofia ai suʻesuʻega e amata mai iā Tesema 26, 2016 seʻia oo iā Ianuari 29, 2017.
Se Faaupuga na Tāua Tele!
O le ā le faaupuga sa sili atu ona tāua na faaaogā e Iesu e faafeiloaʻi ai nisi o fafine?
Ia Faalaeiau Pea le Tasi i le Isi i Aso Taʻitasi
Aiseā e tāua ai faalaeiauga? O le ā e tatou te aʻoaʻoina mai i le auala na avatu ai e Ieova, Iesu, ma Paulo faalaeiauga i isi? E faapefea ona e avatuina ni faalaeiauga e aogā?
Ua Faamaopoopo e Tusa ai ma le Afioga a le Atua
O Ieova o Lē e sili i le faamaopoopoina o mea. Pe e tatou te lē faatalitalia foʻi la ona tagata tapuaʻi ia maopoopo?
Pe E te Matuā Faatāua le Afioga a Ieova?
E tele faamanuiaga e maua e auauna a le Atua ona o le taumafai malosi e faatatau fautuaga a le Tusi Paia, ma lagolago ma le faamaoni lana faalapotopotoga.
“O le Galuega e Telē”
Ua e maua le faaeaga o le lagolagoina o lenei galuega.
Na Valaauina Mai i le Pōuliuli
Na faapefea ona oo atu tagata o le Atua i le pogisa ina ua maliliu le ʻauaposetolo? Na faapefea ma o anafea na amata ai ona susulu mai le malamalama?
Ua Latou Saʻoloto Mai i Lotu Sesē
O anafea na saʻoloto atoatoa ai tagata o le Atua mai i aafiaga a Papelonia?
“Tagata Talaʻi o le Malo i Peretania
—Inā Feala Mai Ia!!”
E leʻi iai se faatelega tele i le aofaʻi o tagata talaʻi o le Malo i Peretania mo le sefulu tausaga! Na faapefea ona suia lenei tulaga?


text:
Pe a Maʻi Sē e Pele iā te Oe
“Ina o le a teʻa lo matou tamā mai i le falemaʻi, na matou talosaga atu i le fomaʻi ina ia toe siaki suʻesuʻega na faia i lona toto. E ui na faamautinoa mai e le fomaʻi o loo lelei mea uma, ae na malie lava o ia e toe siaki. Na faateʻia o ia, ona na ia mātauina ai ni vaega se lua o loo faalētonu. Na faatoese mai ma saʻili atu loa mo le fesoasoani a se isi fomaʻi faapitoa. Ua manuia nei lo matou tamā, ma e matou te fiafia ona na matou toe fesili i le fomaʻi.”—Maribel.
O le vaai o le fomaʻi ma le taofia i le falemaʻi, e ono lagona ai e se tasi le popole. Ae e pei o le tulaga na tupu iā Maribel, e tāua tele le mauaina o le fesoasoani mai i se uō po o se tauaiga, ma e ono faasaoina ai le ola o se tasi. E faapefea ona e fesoasoani i sē e pele iā te oe?
A o leʻi ō e vaai le fomaʻi. Ia fesoasoani i lē o loo maʻi e tusi i lalo ni āuga o lona maʻi, faapea vai ma fualaau o loo ia inuina. Ia tusi foʻi i lalo ni fesili e tatau ona fesili ai i le fomaʻi. Fesoasoani i lau uō ia manatua so o se faamatalaga i lona maʻi, po o ni faamatalaga i nisi o lona aiga na maua i lea maʻi. Aua neʻi manatu ua iloa e le fomaʻi na faamatalaga, pe faatali foʻi seʻiloga ua fesili mai le fomaʻi.
A o siaki e le fomaʻi. Ia faamautinoa o loo oulua malamalama uma ma lē o loo maʻi i faamatalaga a le fomaʻi. Ia fai atu ni fesili ae aua le faia ni faamatalaga e lē faavaea. Ia tuu le avanoa i lē o loo maʻi e talanoa ma fesili atu ai i le fomaʻi. Ia faalogologo lelei ma fai ni faamaumauga. Ia fesili e faatatau i ni togafitiga eseese e aogā. I nisi tulaga, atonu e lelei pe a fesili i lē o loo maʻi pe e manaʻo e vaai se isi fomaʻi mo sona manatu.
Pe a uma ona siaki e le fomaʻi. Ia toe iloilo ma lē o loo maʻi mea na outou talanoa ai ma le fomaʻi. Ia faamautinoa e saʻo vai ma fualaau e aumai. Ia faalaeiau lē o loo maʻi ia saʻo vai ma le aofaʻiga o fualaau e na te inuina i le taimi saʻo o loo faatonu mai, ma ia vave ona toe vaai le fomaʻi pe afai e iai ni aafiaga lē lelei o na fualaau. Ia fesoasoani i lē o loo maʻi ia saʻo pea lana vaai, ma faalaeiau o ia e usitaʻia so o se faatonuga faaopoopo, e pei o le toe foʻi e fai ana siaki. Ia fesoasoani iā te ia ina ia malamalama atili i le tulaga o lona maʻi.
I le Falemaʻi
Ia toʻa ma ia mataalia. Atonu e lagona e lē o loo maʻi le popole ma le lē mafesoasoania pe a alu i le falemaʻi. Peitaʻi, o le faaalia o le toʻa ma le faalogologo lelei, o le a e fesoasoani ai i tagata uma ina ia toʻa ma ʻalofia ai le faia o se mea sesē. Ia faamautinoa ua saʻo ona faatumu pepa faataga e taofia ai i le falemaʻi. Ia amanaʻia le aiā a lē o loo maʻi e faia ai lana faaiʻuga i le itu tau togafitiga. Pe afai e lē mafai ona ia faia faapea ona ua maʻi tele, e tatau la ona e amanaʻia le faaiʻuga a le tagata ua filifilia e lē ua maʻi e faia lana faaiʻuga. *
Ia tausolomua. Aua le matamuli pe fefe e talanoa atu. Pe a lelei ou foliga vaaia ma faaaloalo ou uiga, o le a uunaʻia ai fomaʻi e faaalia le manatu mamafa i lē o loo maʻi ma tausia faalelei o ia. I le tele o falemaʻi, e fesuisuiaʻi fomaʻi e vaaia tagata mamaʻi. O lea, e mafai ona e fesoasoani e ala i le faailoa atu i isi fomaʻi o manatu na taʻua e isi fomaʻi. Talu ai e te malamalama lelei i lē o loo maʻi, ia faailoa atu la i fomaʻi ni suiga e te mātauina i le tino po o le mafaufau o lē o loo maʻi.
Ia faaalia le faaaloalo ma lotofaafetai. E masani ona feagai i latou o loo galulue i le falemaʻi ma le tele o tulaga e faapopoleina ai. Ia feutagaʻi ma i latou i se auala e te manaʻo i isi e feutagaʻi ai ma oe. (Mataio 7:12) Ia amanaʻia lo latou iloa ma le poto masani, ia maufaatuatuaina o latou tomai, ma ia faaalia le lotofaafetai mo a latou taumafaiga. O le faaalia o le lototalisapaia o le a faalaeiau ai i latou e fai le mea sili e latou te mafaia.
E leai se tasi e mafai ona ʻalofia maʻi. Peitaʻi, o le fuafua mamao ma le avatu o se fesoasoani talafeagai, o le a mafai ai ona e fesoasoani i sau uō po o sou tauaiga ina ia fai le mea sili e na te mafai, e ui i lona tulaga maʻi.—Faataoto 17:17.
^ pala. 8 E eseese tulafono ma faiga masani a atunuu e tusa ai o aiā tatau ma faaiʻuga a tagata mamaʻi. Ia faamautinoa o loo iai i faamaumauga a lē o loo maʻi, ia faamatalaga saʻo uma e faatatau i ona manaʻoga e tusa ai o togafitiga faafomaʻi.


text:
Tala 108: I Luga o le Ala i Tamaseko
PE E te iloaina o ai lenā e taoto mai i le palapala? O Saulo. Manatua o ia lea na leoleoina ofu o tamāloloa na fasiotia Setefano. Vaai atu i lenā malamalama! O le ā le mea o loo tupu?
Ina ua mavae le fasiotia o Setefano, ona ta‘imua lea o Saulo e su‘e soo o Iesu e faatigā iā i latou. E alu o ia i lea fale ma lea fale ma tatoso mai i latou ma lafo i le falepuipui. O le to‘atele o le ‘ausoo ua sosola i isi aai ma folafola ai le “tala lelei” i ina. Ae e alu atu fo‘i Saulo i isi aai e su‘e ai soo o Iesu. O loo alu nei o ia i lona ala i Tamaseko. Ae i le ala, o le mea ofoofogia lenei na tupu:
Na faafuase‘i ona susulu mai se malamalama ma si‘omia ai Saulo. Ona paū lea o ia i lalo, e pei ona e vaai atu iai. Ona faapea mai lea o se leo: ‘Saulo, Saulo e! Aiseā ua e faatigā mai ai iā te au?’ Na iloa e tamāloloa na ō ma Saulo le malamalama ma faalogo i le leo, ae latou te lē malamalama i tala o loo fai mai.
‘O ai ea oe, le Alii e? o le fesili lea a Saulo.
‘O a‘u o Iesu o lē o loo e faatigā iai,’ o upu ia a le leo. Ua faia e Iesu nei upu auā a faatigā Saulo i soo o Iesu, ua tusa lava o ia lea ua faia iai.
Ua fesili atu nei Saulo: ‘O le ā sa‘u mea a fai, le Alii e?’
‘Tū i luga ma alu i Tamaseko,’ o le tala lea a Iesu. ‘O i ina o le a ta‘uina atu ai le mea e te faia.’ Ina ua tū i luga Saulo ma pupula ua lē toe mafai ona iloa se mea. Ua tauaso o ia! Ona ta‘ita‘iina lea o ia e tamāloloa i Tamaseko.
Ona tautala atu lea o Iesu i le tasi o ona soo i Tamaseko, ma faapea atu: ‘Anania e, tū ia i luga. Alu atu i le ala e ta‘ua o Sa‘o. Ma i le fale o Iuta fesili iai mo le tagata e igoa iā, Saulo. Ua ou filifilia o ia e fai ma auauna faapitoa mo a‘u.’
Na usiusita‘i Anania. Ina ua la fetaui ma Saulo, ona ia faaee atu lea o ona lima i ona luga ma faapea atu: ‘Ua auina mai a‘u e le Alii ina ia e toe pupula ma faatumulia oe i le agaga paia.’ Ona pa‘u‘ū ese mai ai lea o ni mea e pei ni una mai mata o Saulo, ma ua toe vaai nei o ia.
Ua faaaogāina Saulo i se auala malosi e tala‘i atu ai i tagata o nuu e tele. Ua iloa o ia o le aposetolo o Paulo, o lē o le a tatou a‘oa‘oina mulimuli ane ai. Ae se‘i o tatou vaai po o le a na auina atu i ai e le Atua Peteru e fai.
Galuega 8:1-4; 9:1-20; 22:6-16; 26:8-20.
Fesili
- O le ā na faia e Saulo ina ua mavae le fasiotia o Setefano?
- A o alu atu Saulo i Tamaseko, o le ā le mea ofoofogia na tupu?
- O le ā na ta‘u atu e Iesu iā Saulo e fai?
- O le ā le faatonuga a Iesu iā Anania, ma na faapefea ona toe vaai Saulo?
- O le ā le igoa na iloa ai Saulo, ma na faapefea ona faaaogāina o ia?
Fesili faaopoopo
- Faitau le Galuega 8:1-4.
Na faapefea ona salalau atu le faatuatuaga faa-Kerisiano ona o sauāga na oo i le faapotopotoga Kerisiano lea na faato‘ā faavaeina, ma o le ā se mea faapena ua tupu i aso nei? (Galu. 8:4; Isa. 54:17)
- Faitau le Galuega 9:1-20.
O le ā le tofiga vala tolu na faailoa atu e Iesu iā Saulo? (Galu. 9:15; 13:5; 26:1; 27:24; Roma 11:13)
- Faitau le Galuega 22:6-16.
E faapefea ona pei i tatou o Anania, ma aiseā e tāua ai? (Galu. 22:12; 1 Timo. 3:7; 1 Pete. 1:14-16; 2:12)
- Faitau le Galuega 26:8-20.
E faapefea i le liulotu o Saulo i le faa-Kerisiano ona avea ma faalaeiauga mo ē e lē talitonu a latou paaga i aso nei? (Galu. 26:11; 1 Timo. 1:14-16; 2 Timo. 4:2; 1 Pete. 3:1-3)


text:
MATAUPU E FA
O Ai Iesu Keriso?
O le ā le tofiga faapitoa o Iesu?
O fea na afio mai ai Iesu?
Na faapeʻī ona uiga?
1, 2. (a) Aiseā e lē faapea ai a e iloa se tagata taʻutaʻua ua e iloa lelei foʻi o ia? (e) O ā talitonuga eseese e uiga iā Iesu?
E TOʻATELE tagata taʻutaʻua i le lalolagi. E lauiloa isi i o latou lava nuu, aai po o atunuu. E lauiloa isi i le lalolagi aoao. Ae e lē faapea a e iloa le igoa o se tagata taʻutaʻua, ona e iloa lelei lea o ia. E lē faapea ai ua e iloa lona talaaga ma ona uiga.
2 Ua faalogo tagata i le lalolagi aoao iā Iesu Keriso, e ui ina sa soifua pe ā ma le 2,000 tausaga ua mavae. Peitaʻi ua fenuminumiaʻi le toʻatele o tagata iā Iesu. Fai mai isi, o Iesu o se tagata lelei. Ae fai mai isi o ia o se perofeta. A ua fai mai foʻi isi o Iesu o le Atua, ma e tatau ona tapuaʻi atu iā te ia. Pe e tatau ona tapuaʻi iā Iesu?
3. Aiseā e tāua ai ona e iloa le mea moni e uiga iā Ieova le Atua ma Iesu Keriso?
3 E tāua ona e iloa le mea moni e uiga iā Iesu. Aiseā? Auā ua tusia i le Tusi Paia: “O le ola e faavavau foʻi lenei, ia latou iloa oe, le Atua moni e toʻatasi, atoa ma lē na e auina mai, o Iesu Keriso.” (Ioane 17:3) Ioe, o le iloa lelei o Ieova le Atua ma Iesu Keriso, e maua ai le ola e faavavau i le parataiso i le lalolagi. (Ioane 14:6) Na faataatia foʻi e Iesu le faaaʻoaʻoga sili i le auala e ola ai, ma feagai ai ma isi. (Ioane 13:34, 35) Na tatou aʻoaʻoina i le mataupu muamua o lenei tusi, le mea moni e uiga i le Atua. O le a tatou talanoa nei la i le aʻoaʻoga moni a le Tusi Paia e uiga iā Iesu Keriso.
LE MESIA NA FOLAFOLA MAI
4. O le ā le uiga o le faalupega po o le taʻu “Mesia” ma le “Keriso”?
4 A o leʻi taitai ona soifua mai Iesu, na valoia i le Tusi Paia le afio mai o le Mesia, po o le Keriso. O le faalupega po o le taʻu “Mesia” (mai se upu Eperu) ma le “Keriso” (mai se upu Eleni) o lona uiga “o Lē ua faauuina.” O le a faauuina pe filifilia Lē na folafolaina mai e le Atua i se tofiga faapitoa. O le a tatou aʻoaʻoina atili i isi mataupu o lenei tusi, le tulaga tāua o le Mesia i le faataunuuina o folafolaga a le Atua. O le a tatou iloaina ai foʻi faamanuiaga e maua mai iā Iesu i le taimi nei. A o leʻi soifua mai Iesu, e lē taumatea na taumānatu le toʻatele ʻPo o ai le Mesia?’
5. O le ā na matuā talitonu ai soo o Iesu e uiga iā te ia?
5 I le uluaʻi senituri, na matuā talitonu soo o Iesu le Nasareta, o ia o le Mesia na folafola mai. (Ioane 1:41) Na taʻutino atu e Simona Peteru iā Iesu: “O oe o le Keriso.” (Mataio 16:16) Na faapefea ona mautinoa e nei soo o Iesu o le Mesia lea na folafola mai? E faapefea ona tatou iloa i aso nei, o Iesu o le Mesia na folafola mai?
6. Ia faaaʻoaʻo mai le auala na fesoasoani ai Ieova i tagata faamaoni ia iloa le Mesia.
6 A o leʻi taitai ona soifua mai Iesu, na faia e perofeta a le Atua le tele o valoaga e uiga i le Mesia. O nei valoaga e fesoasoani i tagata ia iloa le Mesia. O se faaaʻoaʻoga, seʻi faapea ua e alu i se nofoaga faatali pasi, po o le malae vaalele e faatali se tagata e te leʻi feiloaʻi muamua i ai. Pe lē o se mea lelei ea pe a taʻu atu e se tagata se mea e uiga i lē o loo malaga mai? Na taʻu mai foʻi e Ieova e ala i ana perofeta mea o le a faia e le Mesia, ma mea o le a oo iā te ia. O le faataunuuga o nei valoaga, o le a fesoasoani i tagata faamaoni ia iloa lelei ai le Mesia.
7. O ā ni valoaga se lua na faataunuuina iā Iesu?
7 Ia manatu i ni faaaʻoaʻoga se lua. Muamua, i le silia ma le 700 tausaga a o lumanaʻi ai, na valoia ai e Mika le fanau mai o le Mesia i Peteleema, o se tamaʻi aai o Iuta. (Mika 5:2) O fea na fanau ai Iesu? O Peteleema! (Mataio 2:1, 3-9) Lona lua, a o leʻi taitai ona taunuu, na valoia i le Tanielu 9:25, le tausaga o le a aliaʻi mai ai le Mesia, o le 29 T.A. * O le faataunuuga o nei valoaga ma isi valoaga, na faamaonia ai o Iesu o le Mesia na folafola mai.
8, 9. O le ā se faamaoniga i le papatisoga o Iesu e iloa ai o ia o le Mesia?
8 Na iai se isi faamaoniga e iloa ai o Iesu o le Mesia, lea na tupu i le faaiʻuga o le 29 T.A. O le tausaga lenā na papatiso ai Iesu e Ioane i le vai o Ioritana. Na fetalai Ieova iā Ioane, o le a ia saunia se faailoga e iloa ai le Mesia. Na vaaia e Ioane lenā faailoga i le taimi o le papatisoga o Iesu. O le tala lenei a le Tusi Paia: “Ua uma ona papatisoina Iesu, ona maliu aʻe loa lea o ia mai le vai. Faauta! ua matala mai le lagi, ma ua iloa atu ai e Ioane le agaga o le Atua e pei o se lupe ua alu ifo i ona luga. Faauta foʻi! Ua faapea mai le siʻufofoga mai i le lagi: ʻO loʻu Atalii pele lenā, o lē ua malie i ai loʻu loto.’” (Mataio 3:16, 17) Ina ua vaai ma faalogo Ioane i le mea na tupu, e leʻi toe faaluafesasi Ioane o Iesu na auina mai e le Atua. (Ioane 1:32-34) Ina ua liligi ifo le agaga paia o le Atua i luga o Iesu i le aso lenā, na avea ai loa Iesu ma Mesia po o le Keriso, o lē ua tofia e fai ma Taʻitaʻi ma Pule.—Isaia 55:4.
9 O le faataunuuga o valoaga o le Tusi Paia ma le taʻutinoga a Ieova le Atua, ua matuā faamaonia ai o Iesu o le Mesia na folafola mai. Peitaʻi, o loo tali foʻi e le Tusi Paia isi fesili tāua e lua e uiga iā Iesu Keriso: O fea na afio mai ai o ia? E faapeʻī ona uiga?
O FEA NA AFIO MAI AI IESU?
10. O ā fa a le Tusi Paia i le soifuaga o Iesu a o leʻi afio mai i le lalolagi?
10 Fai mai le Tusi Paia na soifua Iesu i le lagi a o leʻi afio mai i le lalolagi. Na valoia e Mika o le a fanau mai le Mesia i Peteleema, ma na soifua o ia “mai anamuā.” (Mika 5:2) Na fetalai Iesu i le tele o taimi, na soifua o ia i le lagi a o leʻi fanau mai o se tagata. (Faitau le Ioane 3:13; 6:38, 62; 17:4, 5) Na iai se faiā faapitoa a Iesu ma Ieova a o soifua Iesu o se tino agaga i le lagi.
11. Ua faapefea ona faaalia i le Tusi Paia o Iesu o le Alo pele o Ieova?
11 E iai māfuaaga lelei ua avea ai Iesu ma Alo pele o Ieova. Ua taʻua Iesu “o le ulumatua o foafoaga uma,” ona o ia o le amataga o mea na faia e le Atua. * (Kolose 1:15) E iai se isi māfuaaga e faapitoa ai lenei Alo. O ia o le “Atalii e toʻatasi.” (Ioane 3:16) O lona uiga, e na o Iesu lava na faia toʻatasi e le Atua. E na o Iesu foʻi na faaaogā e le Atua ina ua Ia faia isi mea uma lava. (Kolose 1:16) Ua taʻua foʻi Iesu o “le Upu.” (Ioane 1:14) O lona uiga, o ia o le fofoga fetalai a le Atua e fofogaina atu feʻau ma poloaʻiga a le Atua i isi o ona atalii, o agelu ma tagata.
12. E faapefea ona tatou iloa e lē tutusa le Alo ulumatua ma le Atua?
12 Pe e tutusa le Alo ulumatua ma le Atua, e pei ona talitonu i ai isi? E lē o le aʻoaʻoga lenā a le Tusi Paia. E pei ona tatou iloa mai le palakalafa ua teʻa, na faia e le Atua le Alo. O lona uiga e iai lona amataga, a o Ieova le Atua e leai sona amataga po o sona gataaga. (Salamo 90:2) E leʻi manatu Iesu e tutusa o ia ma lona Tamā. E manino le aʻoaʻoga a le Tusi Paia, e sili atu le Tamā i lo le Alo. (Faitau le Ioane 14:28; 1 Korinito 11:3) E na o Ieova “o le Atua, o Lē e ona le malosi uma lava.” (Kenese 17:1) E leai se tasi e tutusa ma ia. *
13. O le ā le uiga o le tala a le Tusi Paia o le Alo “ua foliga i le Atua e lē vaaia”?
13 Ua leva ona mafuta vavalalata Ieova ma lona Alo ulumatua, a o leʻi taitai ona faia le lagi ma le lalolagi. Maʻeu le alofa o le tasi mo le isi! (Ioane 3:35; 14:31) E soo lelei le Alo faapelepeleina lenei i lona Tamā. O le pogai lea ua fai mai ai le Tusi Paia, o le Alo “ua foliga i le Atua e lē vaaia.” (Kolose 1:15) Ioe, e pei ona soo se atalii i lona tamā, e faapena foʻi ona faaalia e lenei Alo i le lagi uiga o lona Tamā.
14. Na faapefea ona fanau mai le Alo e toʻatasi o Ieova o se tagata?
14 Na finagalo malie le Alo e toʻatasi o Ieova, e tuua le lagi ae afio mai i le lalolagi e soifua ai o se tagata. Ae atonu e te taumānatu, ʻE faapefea ona fanau mai se tino agaga e avea ma tagata?’ Sa faia e Ieova se vavega. Na ia aumaia le soifua o lona Alo ulumatua mai le lagi, ma tuu i le manava o Maria le taupou Iutaia. E leai se tamā i le lalolagi na aafia i lenei gaoioiga. Na fanaua e Maria se tamatane lelei atoatoa ma faaigoa iā Iesu.—Luka 1:30-35.
NA FAAPEʻĪ UIGA O IESU?
15. Aiseā e mafai ai ona tatou iloa lelei Ieova e ala iā Iesu?
15 E mafai ona tatou iloa lelei Iesu, ona o ana fetalaiga ma mea na ia faia i le lalolagi. E lē gata i lea, e mafai ona tatou iloa lelei Ieova e ala iā Iesu. Aiseā? Manatua foʻi, o Iesu o le faatusa o lona Tamā. O le pogai lea na fetalai ai Iesu i ona soo: “O lē ua vaai mai iā te aʻu, ua vaai foʻi o ia i le Tamā.” (Ioane 14:9) E tele faamatalaga i le soifuaga, galuega ma uiga o Iesu Keriso i tusi o Mataio, Mareko, Luka ma Ioane.
16. O le ā na taulaʻi i ai le feʻau a Iesu, ma o ai na maua mai ai ana aʻoaʻoga?
16 Na lauiloa Iesu o le “Aʻoaʻo.” (Ioane 1:38; 13:13) O le ā na ia aʻoaʻo atu? Na taulaʻi atu lana feʻau i “le tala lelei o le malo” o le Atua, o se pulega i le lagi o le a pulea le lalolagi aoao, ma faaoo mai le sosia o faamanuiaga mo tagata usiusitai. (Mataio 4:23) O ai e ana lenei feʻau? Na fetalai Iesu: “O mea ua ou aʻoaʻoina atu, e lē o ni oʻu manatu, a o manatu o lē na auina mai aʻu,” o Ieova le Atua. (Ioane 7:16) Na silafia e Iesu e finagalo lona Tamā ia faalogo tagata i le tala lelei o le Malo. O le a tatou iloa atili le Malo o le Atua ma mea o le a faia e lenā Malo i le Mataupu e 8.
17. O fea na aʻoaʻo atu ai Iesu, ma aiseā na finafinau ai e aʻoaʻoina tagata?
17 O fea na aʻoaʻo atu ai Iesu? I so o se mea na iai tagata—i faoa aai, i aai tetele, i nuu, maketi po o fale o aiga. E leʻi faatalitali Iesu e ō atu tagata iā te ia. O ia na alu i tagata. (Mareko 6:56; Luka 19:5, 6) Aiseā na finafinau ai Iesu ma alu uma lona taimi e talaʻi ai ma aʻoaʻo tagata? Ona o le finagalo lea o le Atua. Na faia e Iesu i taimi uma le finagalo o lona Tamā. (Ioane 8:28, 29) Ae e iai se isi māfuaaga na talaʻi ai Iesu. Ona sa mutimutivale lona alofa mo le motu o tagata na ō atu iā te ia. (Faitau le Mataio 9:35, 36.) Na tuulafoaʻia i latou e taʻitaʻi lotu, o ē na tatau ona aʻoaʻoina i latou i upu moni a le Atua ma lona finagalo. Na silafia e Iesu e tāua tele ona faalogo tagata i le feʻau o le Malo.
18. O ā uiga o Iesu e sili ona e fiafia i ai?
18 Maʻeu le agaalofa o Iesu. Na faigofie i tagata ona faalatalata atu iā te ia, auā e agalelei o ia. E oo lava i tamaiti na fiafia e faifaimea faatasi ma Iesu. (Mareko 10:13-16) E leʻi faailogatagata Iesu. Na ʻinoʻino o ia i mea faapiʻopiʻo ma mea lē tonu. (Mataio 21:12, 13) E ui lava e leʻi aloaʻia fafine i le taimi lenā, ae na faaaloalo Iesu iā i latou. (Ioane 4:9, 27) Na matuā agamalu Iesu. Na ia mulumuluina vae o ona aposetolo i se tasi taimi, o se gaoioiga e fai e se auauna faatauvaa.
19. O le ā se faaaʻoaʻoga e iloa ai na malamalama Iesu i manaʻoga o tagata?
19 Na malamalama Iesu i manaʻoga o tagata. E faamaonia lenā mea i vavega na ia faia e faamālōlō ai tagata, e ala i le mana o le Atua. (Mataio 14:14) O se faaaʻoaʻoga, na alu atu se tamāloa lepela ma fai atu iā Iesu: “A e finagalo i ai, e mafai lava ona e faamamā iā te aʻu.” Na malamalama lelei Iesu i le tigā ma le mafatia o lenei tamāloa. Ona o lona alofa mutimutivale, na aapa atu ai lona aao ma paʻi atu iā te ia ma fetalai atu: “Ou te loto i ai. Inā mamā ia oe.” Na teʻa ai le lepela o le tamāloa! (Mareko 1:40-42) Seʻi manatu i faalogona o le tamāloa!
FAAMAONI E OO I LE IʻUGA
20, 21. Na faapefea ona avea Iesu ma faaaʻoaʻoga o le usiusitai ma le faamaoni i le Atua?
20 O Iesu o le faaaʻoaʻoga silisili o le usiusitai ma le faamaoni i le Atua. Po o le ā lava le mea na tupu ma puapuaga na oo iā Iesu, ae na faamaoni pea o ia i lona Tamā. Na matuā teena e Iesu tofotofoga a Satani. (Mataio 4:1-11) Na iai le taimi na lē talitonu ai nisi o le aiga o Iesu iā te ia, ma latou fai atu “ua faalētonu lona mafaufau.” (Mareko 3:21) Ae e leʻi ano i ai Iesu; na faaauau ona ia faia le galuega a le Atua. E ui i tauemuga ma le faileagaina o ia, ae na pulea e Iesu ia lava ma e leʻi faatigā i ē na tetee iā te ia.—1 Peteru 2:21-23.
21 Na faamaoni Iesu e oo i lona maliu tigā i lima o ona fili. (Faitau le Filipi 2:8.) Ia manatunatu i ona mafatiaga i le aso mulimuli o lona soifuaga o se tagata. Na puʻea faapagota, tuuaʻia e molimau pepelo, taʻusalaina e faamasino piʻopiʻo, ulagia e tagata ma fasi faamoʻamoʻa e fitafita. A o faamauina i fao i le laau na faapuapuagatia ai, ma toetoe lava tō lana mānava, na alaga atu o ia: “Ua taunuu!” (Ioane 19:30) Ae i le aso lona tolu talu ona maliu Iesu, na toe faatūina ai o ia e lona Tamā o i le lagi i se tino agaga. (1 Peteru 3:18) Na toe afio aʻe o ia i le lagi ina ua mavae ni nai vaiaso, ua “nofo ai i le itu taumatau o le Atua,” ma faatalitali i le tofi tautupu.—Eperu 10:12, 13.
22. O le ā le mea na faataunuuina e Iesu ona o lona faamaoni e oo i le oti?
22 O le ā le mea na faataunuuina e Iesu ona o lona faamaoni e oo i le oti? O le maliu o Iesu ua tatala ai le avanoa mo i tatou e ola ai e faavavau i se lalolagi o le a avea ma parataiso, e pei ona sa finagalo ai le Atua i le amataga. O le a iloiloina i le mataupu o sosoo mai le tāua o le maliu o Iesu i le faataunuuina o lenei mea.
^ pala. 7 Tagaʻi i le Faaopoopoga “Na Valoia e Tanielu le Oo Mai o le Mesia mo se auʻiliʻiliga o le valoaga a Tanielu lea na faataunuuina iā Iesu.
^ pala. 11 Ua taʻua Ieova o le Tamā auā o ia o Lē na faia mea uma lava. (Isaia 64:8) Ua taʻua Iesu o le Alo o le Atua ona na faia o ia e le Atua. O le māfuaaga foʻi lenā ua taʻua ai agelu ma Atamu o atalii o le Atua.—Iopu 1:6; Luka 3:38.
^ pala. 12 Mo nisi faamaoniga e iloa ai e lē tutusa le Alo ulumatua ma le Atua, tagaʻi i le Faaopoopoga “Le Upu Moni e Uiga i le Tamā, le Alo ma le Agaga Paia.”